**J e g y z ő k ö n y v**

Készült Budapest Főváros XX. kerület Pesterzsébet Önkormányzat Képviselő-testülete ***2018. szeptember 13-án 14 órakor*** (Budapest, XX., Kossuth Lajos tér 1., I. em. 63-64.) megtartott **nyílt** üléséről.

Jelen vannak: Szabados Ákos polgármester, Juhász Lajosné alpolgármester, Kovács Eszter alpolgármester, Nemes László alpolgármester, Bada-Gémesi Emese, Csaszny Márton, Fekete Katalin, Fekete László, Kaiser György, Komoróczy László, Mach Péter, Márkus Jánosné, Nagy Lászlóné, Nemesné Németh Judit, Rostagni Attila, Somodi Klára, Völgyesi Krisztián.

Távol van: Marton Sándorné.

Tanácskozási joggal jelen vannak: dr. Demjanovich Orsolya jegyző, Kócziánné dr. Pohl Mónika aljegyző, a főépítész, valamint a Polgármesteri Hivatal osztályvezetői, osztályvezető-helyettesei.

Szabados Ákos: Köszönti a megjelenteket, külön köszönti dr. Hiller István országgyűlési képviselőt, a parlament alelnökét, valamint a kerületi rendőrkapitányt. Ezúton gratulál dr. Makádi Katalinnak, hiszen sikeres elfogásról érkezett hír, kábítószerfronton ezt jó belépőnek tartja az őszi tanévkezdéshez. Megállapítja, hogy 17 képviselő van jelen az ülésteremben, az ülés határozatképes. Távolmaradását Marton Sándorné előre jelezte. Javaslatot tesz az ülés napirendi pontjaira. Kéri, a „Fellebbezések” című előterjesztés napirendről történő levételét.

A „Polgármesteri beszámoló” elfogadása után az alábbi sorrendben kéri megtárgyalni a következő napirendi pontokat: „Javaslat „Pesterzsébet Díszpolgára 2018.” és „Pesterzsébet Mecénása 2018.” kitüntető címek adományozására” Zárt ülés! a „Javaslat az 5. számú gyermek és ifjúsági fogorvosi körzet privatizációjára, alapellátási feladatainak rendezésére – Zárt ülés!, valamint a „Javaslat a Budapest XX. kerület Tátra téri Piac jogi helyzetének rendezésére” – Zárt ülésre javasolt!

*Kéri a következő előterjesztések napirendre vételét:*

*28. napirendi pont:* Javaslat a Bp. XX. Ősz utca 17. sz. (171921 hrsz.) alatti önkormányzati telek használatához tulajdonosi hozzájárulás megadására

Előadó: Szabados Ákos polgármester

Tárgyalja: Gazdasági Bizottság, Környezetvédelmi és Városfejlesztési Bizottság

*29. napirendi pont:* Javaslat a Bp. XX. Török Flóris u. 11 szám alatti Társasház életveszélyes tűzfalának veszélytelenítésére

Előadó: Szabados Ákos polgármester

Tárgyalja: Gazdasági Bizottság, Pénzügyi Bizottság

Szabados Ákos: Megállapítja, hogy a napirendi pontok kapcsán más kérdés, hozzászólás nem hangzik el, a vitát lezárja.

Szavazásra teszi fel a „Fellebbezések”, című előterjesztés napirendről történő levételének elfogadását.

Megállapítja, hogy a jelenlévő 17 képviselő 17 igen 0 nem 0 tartózkodással elfogadja azt.

Szavazásra teszi fel az alábbi a „Javaslat a Bp. XX. Ősz utca 17. sz. (171921 hrsz.) alatti önkormányzati telek használatához tulajdonosi hozzájárulás megadására” valamint a „Javaslat a Bp. XX. Török Flóris u. 11 szám alatti Társasház életveszélyes tűzfalának veszélytelenítésére” című előterjesztések napirendre vételének elfogadását.

Megállapítja, hogy a jelenlévő 17 képviselő 17 igen 0 nem 0 tartózkodással elfogadja azt.

Szavazásra teszi fel az egész módosított napirend elfogadását.

Megállapítja, hogy a jelenlévő 17 képviselő 17 igen 0 nem 0 tartózkodással elfogadja azt.

**189/2018. (IX. 13.) Ök. sz. határozat**

a Képviselő-testület

*I. a 2018. szeptember 13-ai ülésén az alábbi napirendi pontokat tárgyalja:*

Beszámoló a két ülés között eltelt időszak munkájáról

1. Javaslat „Pesterzsébet Díszpolgára 2018.” és „Pesterzsébet Mecénása 2018.” kitüntető címek adományozására – Zárt ülés!
2. Javaslat az 5. számú gyermek és ifjúsági fogorvosi körzet privatizációjára, alapellátási feladatainak rendezésére – Zárt ülés!
3. Javaslat a Budapest XX. kerület Tátra téri Piac jogi helyzetének rendezésére – Zárt ülés!

Javaslat Budapest Főváros XX. kerület Pesterzsébet Önkormányzata és szervei szervezeti és működési szabályzatáról szóló 37/2014. (XI. 13.) önkormányzati rendelet módosítására

Javaslat az Egyedi Közzétételi Listát megállapító 44/2015. (III. 12.) Ök. sz. határozat módosítására

1. Javaslat a BURSA HUNGARICA 2019. Felsőoktatási Önkormányzati Ösztöndíjpályázathoz való csatlakozásra
2. Beszámoló a Rendvédelmi Osztály 2017. szeptember 1. – 2018. szeptember 1. közötti tevékenységéről
3. Beszámoló az Önkormányzat tulajdonában álló lakások állapotfelmérésének eredményéről
4. Javaslat az Erzsébeti Spartacus Munkás Testedző Kör Sportegyesülettel kötött, a sport célú ingatlanok hasznosítására vonatkozó szerződések módosítására a 8546/5/2018l. belső ellenőrzési jelentésben foglaltak alapján
5. Javaslat az Önkormányzat tulajdonában álló lakások és helyiségek víz- és csatornadíjának bérlőre történő áthárításáról szóló önkormányzati rendelet módosítására
6. Javaslat Budapest XX. kerület Helsinki út 26. szám alatti helyiségcsoport hasznosítására
7. Javaslat egyes önkormányzati tulajdonban lévő ingatlanok értékesítésével kapcsolatos döntés meghozatalára
8. Beszámoló Pesterzsébeten létesítendő kutyafuttató lehetséges helyszíneinek vizsgálatáról
9. Javaslat a Bp. XX. Ady Endre utca 84/A. szám alatti, 170204/74 hrsz-ú épület II. emeletének használatba adására
10. Javaslat a Juta-dombi emlékmű díszvilágításának üzemeltetésére
11. Javaslat a Pesterzsébeti Állatvédelmi Koncepció elfogadás előtti társadalmi egyeztetésre bocsátására
12. Javaslat a 172393 hrsz-ú területre vonatkozó elővásárlási jog gyakorlásáról
13. Javaslat a CSILI Művelődési Központ közfoglalkoztatási keretszámainak jóváhagyására
14. Javaslat a 2018. évi közfoglalkoztatás engedélyezett keretszámainak módosítására
15. Javaslat Pesterzsébet Önkormányzata Gazdasági Működtető és Ellátó Szervezet (GAMESZ) Alapító Okiratának módosítására, létszámkeretének csökkentésére, valamint költségvetési előirányzatainak módosítására
16. Javaslat az óvodai és iskolai szociális segítő szolgáltatás személyi feltételeinek biztosítására, Pesterzsébet Önkormányzatának Humán Szolgáltatások Intézménye létszámkeretének emelésére
17. Javaslat iskola-egészségügyi ellátás megszervezése tárgyú Megállapodás jóváhagyására a Vörösmarty Mihály Általános Iskola vonatkozásában
18. Javaslat a Jahn Ferenc Dél-pesti Kórház és Rendelőintézet támogatására
19. Javaslat a Bp. XX. Ősz utca 17. sz. (171921 hrsz.) alatti önkormányzati telek használatához tulajdonosi hozzájárulás megadására
20. Javaslat a Bp. XX. Török Flóris u. 11 szám alatti Társasház életveszélyes tűzfalának veszélytelenítésére”
21. Javaslat Budapest Főváros XX. kerület Pesterzsébet Önkormányzata 2018. évi költségvetési rendeletének módosítására
22. Bizottságok beszámolói, tagcserék, kérdések, bejelentések, interpellációk

*II. a 2018. szeptember 13-ai ülésén az alábbi napirendi pontokat nem tárgyalja:*

Fellebbezések

Felelős: Szabados Ákos polgármester

Határidő: azonnal

Szabados Ákos: Szavazásra teszi fel annak elfogadását, hogy a Javaslat „Pesterzsébet Díszpolgára 2018.” és „Pesterzsébet Mecénása 2018.” kitüntető címek adományozására” a „Javaslat az 5. számú gyermek és ifjúsági fogorvosi körzet privatizációjára, alapellátási feladatainak rendezésére” valamint a „Javaslat a Budapest XX. kerület Tátra téri Piac jogi helyzetének rendezésére” című előterjesztéseket zárt ülés keretében tárgyalja meg a képviselő-testület.

Megállapítja, hogy a jelenlévő 17 képviselő 17 igen 0 nem 0 tartózkodással elfogadja azt.

**190/2018. (IX. 13.) Ök. sz. határozat**

a Képviselő-testület

a *2018. szeptember 13-ai ülésén* az alábbi napirendi pontokat zárt ülés keretében tárgyalja:

* Javaslat „Pesterzsébet Díszpolgára 2018.” és „Pesterzsébet Mecénása 2018.” kitüntető címek adományozására
* Javaslat az 5. számú gyermek és ifjúsági fogorvosi körzet privatizációjára, alapellátási feladatainak rendezésére
* Javaslat a Budapest XX. kerület Tátra téri Piac jogi helyzetének rendezésére

Felelős: Szabados Ákos polgármester

Határidő: azonnal

Szabados Ákos: Az ülés vezetését a „Beszámoló a két ülés között eltelt időszak munkájáról” című előterjesztés megtárgyalása idejére átadja Kovács Eszter alpolgármester részére.

Kovács Eszter: Az ülés vezetését átveszi.

***1. napirendi pont:*** Beszámoló a két ülés között eltelt időszak munkájáról

Előadó: Szabados Ákos polgármester

***Tisztelt Képviselő-testület!***

Az idén nyáron is népszerű volt Tér-Tánc-Zene sorozatunk. Nyolc alkalommal szórakoztattuk péntek délután az érdeklődő közönséget a zene és a tánc különböző műfajaival.

**Július 27-én**

az olaszországi Cupello városából érkező Giovane Coralle Cupellese kórust és a városi delegációt láttuk vendégül a Városházán a Pesterzsébeti Városi Vegyeskar meghívására.

**Augusztus 2. és 5. között**

önkormányzatunk képviseletében Székelykeresztúrra utazott Kovács Eszter alpolgármester úrhölgy, Nagy Lászlóné képviselő asszony és Komoróczy László képviselő úr, a székelykeresztúri polgármester meghívására.

Tájékoztatja a képviselőket, hogy az „Erzsébet Napok” keretében az önkormányzat meghívást küld Székelykeresztúr vezetésének.

**Augusztus 19-én**

a hagyományokhoz híven - a Csili Művelődési Központ szervezésében - került megrendezésre a Szent István napi forgatag, amit tűzijátékkal zártunk.

**Augusztus 20-át**

ökumenikus istentisztelettel és kenyérszenteléssel ünnepeltük a Szent Lajos Plébániatemplomban.

**Pénzügyi-számviteli jellegű információk**

Számlák egyenlege 2018. szeptember 11-én:

Költségvetési számla egyenlege: 375 883 E Ft,

A bérlakás értékesítési számla egyenlege: 296 401 E Ft,

Egyéb helyiség, telek értékesítési számla egyenlege: 453 077 E Ft.

Ezeken a számlákon megjelent összegek a költségvetésben beállításra kerültek a kiadási oldalon és attól függetlenül, hogy külön számlán nevesített pénzösszegek, ettől még a költségvetési számla működésének megfelelően kerülnek egyébként felhasználásra az éves gazdálkodás során.

A számlák lekötései: A számlákon lekötés nincs.

Munkabér hitelünk nincs.

Folyószámlahitelünk nincs.

**Közbeszerzéssel kapcsolatos információk:**

A Pesterzsébeti Hullám Csónakházak funkcióbővítő fejlesztése II. ütem – Az I. számú csónakház építészeti felújítása: kiviteli tervdokumentáció készítése és kivitelezése tárgyú közbeszerzési eljárás nyertes ajánlattevője a Petrolépítő Kft. lett.

A „Pesterzsébeti Ady Endre Bölcsőde játszóudvarának fejlesztése” (VEKOP-6.1.1-15-BP1-2016-00052) projekt beruházási helyszínén a bölcsőde játszóudvarának kivitelezése tárgyú egyszerű beszerzési eljárásban a szerződés 2018. július 13. napján aláírásra került a Bankó Kft-vel. A kivitelezés folyamatban van.

**Tájékoztatom a Tisztelt Képviselő-testületet, hogy:**

1./ A nyári napközis tábor a kerületi tanulók részére július 2-től augusztus 17-ig üzemelt a Lázár Vilmos Általános Iskolában. A gyerekek színes programokon vettek részt. A nyári szünet teljes időtartama alatt biztosítottuk a hátrányos és halmozottan hátrányos helyzetű gyerekek étkeztetését.

2./ Budapest Főváros Kormányhivatala 2018. június 8-án a Hivatal iratkezelési szabályzatában foglaltak végrehajtásáról helyszíni ellenőrzést tartott, amelynek jegyzőkönyvét 2018. szeptember 3.-án küldte meg a Hivatal részére.

A Jegyzőkönyvben 35 pontban lettek rögzítve az ellenőrzést végzők megállapításai. Ebből 4 pont kifejezetten jó gyakorlatot rögzít, 7 pontban javasolnak módosítást, a megmaradt 24 pontban megállapítottak megfelelnek a jogszabályi előírásoknak.

3/ A Képviselő-testület 038/2018. (II.15.) Ök. számú határozata alapján megkerestük a Bp. XX. János u. 6. szám alatti társasház tulajdonostársait a közös tulajdon tárgyát képező udvar közforgalom számára való megnyitása érdekében.

 Az egyik tulajdonostárs 2018. július 10-én írásban nyilatkozott, a többi tulajdonostárs pedig szóban jelezte ügyintézőnk felé, hogy a közös udvar közforgalom céljára történő megnyitásához nem járul hozzá.

4./ Az Állami Számvevőszék a 2018. július 19. napján kelt, az önkormányzatok vagyongazdálkodása szabályszerűségének utóellenőrzése tárgyú eljárása során megállapította, hogy Önkormányzatunk az intézkedési tervben szereplő hat feladatból ötöt határidőben végrehajtott, egy feladat (víziközművek Önkormányzat tulajdonába történő visszakerülése) pedig jogszabályváltozásra tekintettel okafogyottá vált. Az Önkormányzat az intézkedési tervben foglaltak szerint módosította leltározási szabályzatát, hitelszerződését és intézkedett az ingatlanvagyon nyilvántartások rendezésére, melynek hatására javult a vagyongazdálkodás szabályozottsága. Az elemi költségvetés és a költségvetési beszámolók honlapon való közzétételével az Önkormányzat növelte a gazdálkodás átláthatóságát. Az utóellenőrzési jelentés megállapította, hogy az intézkedési tervben meghatározott feladatok nyilvántartásáról az Önkormányzat nem előírásoknak megfelelően vezette a nyilvántartást, mivel az nem tartalmazta a végrehajtott intézkedések rövid leírását.

5./ 2018. augusztus 16-án lakossági panasz érkezett a T. Képviselőkhöz a Bp. XX. Kossuth Lajos téren található szökőkút működésével kapcsolatosan. Tájékoztatom Önöket, hogy a Bp. XX. Kossuth Lajos u. 31/A és 31/B társasházak közös képviselőjének 2018. május 29-i jelzésére tekintettel a zajhatás csökkentése érdekében már 2018. június 25-én intézkedtünk a szökőkút éjszakai csökkentett üzemmódjának átütemezéséről, így a szökőkút ettől az időponttól kezdődően 21.00 óra és 9.00 óra közötti időszakban csökkentett üzemmódban üzemel. A rendszer működésében ezt követően – a felújítást követő újraindítás okán – 1 éjszakán keresztül állt fenn üzemzavar. Az átütemezésről a bejelentőt tájékoztattuk.

6./ Augusztus 27-én kezdődött el kerületünkben a lomtalanítás. Az FKF Zrt. munkatársaival történt egyeztetés alapján a Rendvédelmi Osztály feladata volt azon körzetek ellenőrzése, ahol még nem érkezett el a lomok kikészítésének időpontja, illetve azon körzetek ellenőrzése, ahonnan már az FKF Zrt. levonult, a további illegálisan kihelyezett hulladék visszaszorítása, szankcionálása érdekében. A Rendvédelmi Osztály a rá bízott feladatnak - lehetőségeihez mérten - igyekezett a lehető legjobban eleget tenni, lomtalanítás során a közterület-felügyelők összesen 110 alkalommal foganatosítottak intézkedést, melyből 69 helyszíni bírságot szabtak ki összesen 1.395.000 Ft értékben,valamint 41 esetben tettek szabálysértési feljelentést a közterületekre hulladékot elhelyező személyekkel szemben. A lomtalanítás biztosításában közreműködött a Fővárosi Önkormányzat Rendészeti Igazgatóságának a közterület-felügyelői járőrszolgálata is, akik több járőrpárral folyamatosan jelen voltak mind a veszélyes hulladéklerakó pontokon, mind a fő közlekedési útvonalakon, valamint a lerakók által frekventált területeken. Problémát okoztak a lomtalanítással kapcsolatban a spontán kialakult illegális lerakóhelyek, mind az Alsó határút szakaszán, mind a Mátyás király téren, ahova teherautókkal hordták a hulladékot, így ezeken a helyeken folyamatos posztos szolgálat biztosítása vált szükségessé. Az FKF Zrt tájékoztatása alapján az idei évben összesen 17.880 m3 lomot szállítottak el Pesterzsébet közterületeiről, mely a tavalyi évi 27.000 m3-hez képest jelentős visszaesés, amely azt mutatja, hogy a széles körű, több szervezeten átnyúló együttműködésnek köszönhetően jelentősen sikerült a lomtalanítással járó problémákat és az illegális hulladék kihelyezését visszaszorítani.

1./

**Tisztelt Képviselő-testület!**

Az Önkormányzati ASP rendszerhez történő csatlakozásról – az önkormányzatra vonatkozóan – már 2017. májusában döntött a Képviselő-testület. Jogszabályváltozás következtében szükséges a Képviselő-testület egyetértése az intézményi csatlakozáshoz [GAMESZ] is. Ennek megfelelően szükséges a 2017. májusában hozott döntés kiegészítése egy új ponttal, az alábbiak szerint.

Kérem, a határozati javaslatot elfogadni szíveskedjenek.

**Határozati javaslat:**

**A Képviselő-testület**

1. az önkormányzati ASP rendszerhez történő csatlakozásról szóló 125/2017. (V. 11.) Ök. sz. határozatát kiegészíti az alábbi 4. és 5. pontokkal:

„4. Budapest Főváros XX. kerület Pesterzsébet Önkormányzata, mint alapító önkormányzat egyetért azzal, hogy Pesterzsébet Önkormányzata Gazdasági Működtető és Ellátó Szervezet /GAMESZ/ a gazdálkodási feladatok támogatását az önkormányzati ASP gazdálkodási szakrendszerével lássa el.

 5. felhatalmazza a Polgármestert, hogy a rendszer csatlakozást megelőzően a Magyar Államkincstárral megkötendő szolgáltatási szerződést aláírja a Kincstár képviselője, valamint a GAMESZ vezetője mellett.”

Felelős: Szabados Ákos polgármester

Határidő: 2018. december 31.

A határozat elfogadása egyszerű szótöbbséget igényel.

Komoróczy László: Az idei évben nagyon jól sikerült a Rendvédelmi osztálynak felülemelkednie azon a káoszon, amit még a vidékről is ide szállított szeméthalmok eltakarítása jelentett. A választási körzetében a temető melletti területre a Vörösmarty utcában, valamint a Virág Benedek utca végénél, a kórház előtti területre teherautókkal hordták az irgalmatlan mennyiségű szemetet. Zseniálisnak tartja és a lakosság is köszöni a Rendvédelmi osztályvezető úr intézkedését, mely szerint a szemét elszállítása közben sikeresen kitakaríttatta a területeket, és a Rendvédelmi osztály jelzésével ellátott szalagokkal kerítette körbe ezeket a hatalmas területeket. Adorján Csilla intézményvezetőnek három területet jelzett, amelyekről sikerült „postafordultával” elszállítani a hulladékot. Azt gondolja, hogy az idén ezt a feladatot sikeresen hajtották végre.

Mach Péter: A Rendvédelmi Osztály kifejezetten jól végezte a munkáját és nagyon hálás Ő is ezért az „ún” szalagos megoldásért, ahol megvédték a virágágyásokat. Ezzel ellentétben az FKF Zrt. számos helyen egy nappal később vitte el a hulladékot Pesterzsébet közterületeiről, amely komoly fejtörést okozhatott volna, ha a Rendvédelmi Osztály nem végzi kimagaslóan a munkáját. Polgármester úr hivatkozott az FKF Zrt. tájékoztatására, amely arról szól, hogy Pesterzsébeten nincs igény hulladékudvar kialakítására, miközben a lakók ezt másként érezték. Kéri, hogy küldje meg számára, vagy tegyék fel a tárhelyre az FKF Zrt-vel ez ügyben történt levelezést. Az eddigi felmérések alapján a lakosság igényli ezt, és információi szerint a XVIII. kerületben kimondottan jól működik.

Szabados Ákos: Pontosítja az elmondottakat, mely szerint nem azt mondta, hogy levelezett az FKF Zrt-vel, hanem az egyik munkatársukkal váltottak szót. Nem azt mondta, hogy nem látnak erre igényt és lehetőséget, hanem azt, hogy a hulladékudvarra nem kiváltható maga a lomtalanítás. Ők azt tudják elképzelni, hogy hulladékudvart természetesen lehet működtetni, ha és amennyiben az önkormányzatok ebben valamilyen részt, vagy szerepet vállalnak. Emellett igenis van lakossági igény arra, hogy évenként lomtalanítás legyen, mert ahogy említette, elsősorban az idős emberek nem tudják elszállítani egy távolabbi pontra az általuk összegyűjtött és felhalmozott olyan lomokat amire nincs tehetségük teherautót, vagy fuvarost fogadni.

Fekete László: Elmondja, hogy a Tátra utcában – a piac és az iskola közötti részen – a kerítés mellett több teherautónyi szemét van zsákokban lerakva. Felkéri az illetékeseket, hogy tegyék meg a szükséges intézkedéseket. Megjegyzi, hogy a Tátra téri iskola hátsó parkoló részénél térdig érő gaz van.

Szabados Ákos: Ígéretet tesz arra, hogy fentiekre vonatkozóan soron kívül intézkednek.

Völgyesi Krisztián: Komoróczy László képviselőtársa hozzászólására reagálva elmondja, hogy örül annak, hogy vannak a kerületben olyan részek, ahol szépen kitakarítottak, de sajnos a lakótelepen mást tapasztalt. Közvetlen a házuk mellett a mai napig a lomtalanításból megmaradt üvegszilánkokon közlekednek a lakók. A lakótelepen több helyen ezt tapasztalja, a mai napig lehet látni a nyomait a lomtalanításnak. A tavalyi lombhullatás utáni avarszedést is még mindig nagyon várják.

Komoróczy László: Megjegyzi, hogy a törmeléket a családi házas részen a lakók összeseperték és rendet csináltak. Véleménye szerint a törmeléket a házgondnokok össze tudják szedni és be tudják tenni a normál kukákba.

A Magyar Posta válaszlevelét minden képviselőnek kiosztották a mai napon. Annak idején Ő tette szóvá a kerületi postai szolgáltatás színvonalának csökkenését. Az első levélben azt írták, hogy tulajdonképpen rend van. A második levélre válaszként a Tátra téren lecserélték a postást, mert ott hirtelen megkezdődött a számlalevelek kihordása. Véleménye szerint más területen viszont romlott a színvonal, hiszen két képviselőtársa is jelezte, hogy az elmúlt hetekben nem érkeztek meg a leveleik. (Nagy Lászlóné, Csaszny Márton.) A Magyar Postánál olyan nagyfokú a fluktuáció, hogy mire betanítják a dolgozót, addigra több esetben kilép és új munkatársat kell helyette felvenni. Véleménye szerint a jelenlegi levél tudomásulvételével lezárhatják ezt az ügyet, azt remélve, hogy a jövőben rendben és időben megérkeznek majd a levelek.

Kovács Eszter: Megállapítja, hogy a napirendi pont kapcsán más kérdés, hozzászólás nem hangzik el, a vitát lezárja.

Szavazásra teszi fel a Polgármesteri Beszámolóban szereplő, az önkormányzati ASP rendszerhez történő csatlakozásról szóló 125/2017. (V. 11.) Ök. sz. határozat kiegészítésére vonatkozó határozati javaslat elfogadását.

Megállapítja, hogy a jelenlévő 16 képviselő 16 igen 0 nem 0 tartózkodással elfogadja azt.

**191/2018. (IX. 13.) Ök. sz. határozat**

a Képviselő-testület

1. az önkormányzati ASP rendszerhez történő csatlakozásról szóló 125/2017. (V. 11.) Ök. sz. határozatát kiegészíti az alábbi 4. és 5. pontokkal:

„4. Budapest Főváros XX. kerület Pesterzsébet Önkormányzata, mint alapító önkormányzat egyetért azzal, hogy Pesterzsébet Önkormányzata Gazdasági Működtető és Ellátó Szervezet /GAMESZ/ a gazdálkodási feladatok támogatását az önkormányzati ASP gazdálkodási szakrendszerével lássa el.

5. felhatalmazza a Polgármestert, hogy a rendszer csatlakozást megelőzően a Magyar Államkincstárral megkötendő szolgáltatási szerződést aláírja a Kincstár képviselője, valamint a GAMESZ vezetője mellett.”

Felelős: Szabados Ákos polgármester

Határidő: 2018. december 31.

Kovács Eszter: Szavazásra teszi fel a „Beszámoló a két ülés között eltelt időszak munkájáról” című előterjesztés elfogadását.

Megállapítja, hogy a jelenlévő 17 képviselő 17 igen 0 nem 0 tartózkodással elfogadja azt.

**192/2018. (IX. 13.) Ök. sz. határozat**

a Képviselő-testület

elfogadja a „Beszámoló a két ülés között eltelt időszak munkájáról” című előterjesztést.

Kovács Eszter: A napirendet lezárja, az ülés vezetését átadja Szabados Ákos polgármester úrnak.

Szabados Ákos: Az ülés vezetését átveszi. A „Javaslat „Pesterzsébet Díszpolgára 2018.” „Pesterzsébet Mecénása 2018.” kitüntető címek adományozására, a „Javaslat az 5. számú gyermek és ifjúsági fogorvosi körzet privatizációjára, alapellátási feladatainak rendezésére” valamint a „Javaslat a Budapest XX. kerület Tátra téri Piac jogi helyzetének rendezésére” című napirendi pontok megtárgyalása idejére zárt ülést rendel el.

***Z Á R T Ü L É S !***

*(A zárt ülés anyagát külön jegyzőkönyv tartalmazza.)*

***5. napirendi pont:*** Javaslat Budapest Főváros XX. kerület Pesterzsébet Önkormányzata és szervei szervezeti és működési szabályzatáról szóló 37/2014. (XI. 13.) önkormányzati rendelet módosítására

Előadó: Szabados Ákos polgármester

Kovács Eszter: Megnyitja a napirendi pontot. Kéri a bizottságok véleményét.

Rostagni Attila: A Jogi, Igazgatási és Közbiztonsági Bizottság, valamint a Pénzügyi Bizottság kéri az előterjesztésben szereplő rendelet-tervezet elfogadását.

Kovács Eszter: Szavazásra teszi fel az előterjesztésben szereplő rendelet-tervezet elfogadását.

Megállapítja, hogy a jelenlévő 15 képviselő 15 igen 0 nem 0 tartózkodással elfogadja azt.

**Az önkormányzat**

**megalkotja 22/2018 (IX. 25.) önkormányzati rendeletét Budapest Főváros XX. kerület Pesterzsébet Önkormányzata és szervei szervezeti és működési szabályzatáról szóló 37/2014. (XI. 13.) önkormányzati rendelet módosításáról**

***6. napirendi pont:*** Javaslat az Egyedi Közzétételi Listát megállapító 44/2015. (III. 12.) Ök. sz. határozat módosítására

Előadó: dr. Demjanovich Orsolya jegyző

Kovács Eszter: Megnyitja a napirendi pontot. Kéri a bizottságok véleményét.

Rostagni Attila: A Jogi, Igazgatási és Közbiztonsági Bizottság kéri az előterjesztésben szereplő határozati javaslat elfogadását.

Fekete Katalin: Az Oktatási, Kulturális, Ifjúsági és Informatikai Bizottság kéri az előterjesztésben szereplő határozati javaslat elfogadását.

Mach Péter: Részvételiség csak ott van, ahol a helyi lakosok az információhoz hozzá- férhetnek és bölcs döntések csak a kellő tudás birtokában hozhatók. A közpénzekkel történő átlátszó gazdálkodás egyik legfontosabb eszköze annak, hogy visszatérjen az emberek politikába vetett bizalma. Egyben ez a legjobb megelőző, visszatartó eszköz a korrupciós piszkos kezek ellen.

Ebben 2015 januárjában egyhangúan minden képviselő egyetértett, ennek ellenére ez az előterjesztés az akkor elkészített átláthatósági szabályozás legfontosabb elemét veszi ki a rendszerből. A Jogi, Igazgatási és Közbiztonsági Bizottság ülésen megpróbált konszenzust találni a hivatal és az átlátható gazdálkodást kiemelten kezelő képviselői érdekek között és ezért módosító indítványt is készített, amiről több körben folytatott egyeztetést, de sajnos ez nem talált nyitott fülekre. Saját véleményét osztja meg de reméli, hogy néhányan még egyetértenek vele. A mai döntés nagyon komoly visszalépés a képviselő-testület többsége most legitimálja azt, hogy a hivatal éveken keresztül nem teljesítette a szabályozás szerint az átláthatóság biztosítását, majd több éves csúszás után csak töredékét biztosítja az eredeti koncepciónak és utólag visszamenőlegesen is eltörli a hivatal ezirányú kötelezettségét. Ezt a módosítást ebben a formában nem tudja támogatni.

Nemes László: Az előterjesztés szövege nem módosító javaslat, a módosító az lenne, ha valaki tenne más irányú javaslatot. Úgy gondolja, hogy Pesterzsébet Önkormányzata és a képviselő-testület is elkötelezett abban, hogy a közpénzeket átláthatóan, tisztán és hatékonyan költsék el. Eddig is mindent megtettek és ez a jövőben is így lesz. A közbeszerzési eljárások menetére a képviselőknek és frakcióvezetőknek is rálátása van. Ebben bármikor részleteibe menő felügyeletet tudnak gyakorolni. Az önkormányzat a hivatalos weblapján közzéteszi mindazon adatokat, amiket a szerződésekről tudni kell. Melyik céggel, milyen összegben, milyen témakörben kötöttek szerződést. (A Polgármesteri Hivatal és az Intézmények.) Ez a lista a törvényi előírást messze meghaladva biztosít átláthatóságot, hiszen nem a törvényi előírás szerinti ötmillió forint feletti szerződéseket tartalmazza, hanem a kettőszázezer forint feletti szerződéseket. Megjegyzi, hogy ez nettó 110 E Ft összeget jelent. Ebből láthatják, hogy ez igen kis apró szerződéseket és tevékenységeket is magában foglal. A 2015. évi döntés kapcsán valóban személyesen is átértékelte az akkori döntés kivitelezését. A jelenleg elérhető adatokhoz képest aránytalanul nagy munkát jelentene ha az összes szerződést anonimizálva, olvasható, kereshető formában tennék ki a weblapra. (Több mint 800 szerződés.) Az alapadatok jelenleg is elérhetők, a törvény lehetőséget ad arra, hogy közérdekű adatigényléssel bárki kikérjen egy-egy szerződést. Természetesen bíznak abban, hogy senki nem fog visszaélni ezzel a jogi lehetőséggel és nem fog ennyi szerződést kikérni a hivataltól, hiszen nehezen hihető, hogy mindegyik esetében valamilyen törvényi kifogást sejtenek. Amennyiben a kérések száma életszerű marad, úgy 15 napon belül, de eddigi ismeretei szerint ennél rövidebb idő alatt teljesíti a hivatal. Az elmúlt 20 évben nem volt egy tucatnál több közérdekű adatigénylés a szerződésekkel kapcsolatban. Tömeges igény esetén lenne indokolt, hogy hatalmas túlmunkával a szerződések betű szerinti szövegét is kitegyék az internetre. Az eredeti javaslat ráadásul nem is tartalmazta azt, hogy ez kereshető legyen, ezt technikailag is biztosítani szükséges. A szerződések alapadatai rendelkezésre állnak, amelyek nagy része jogi szöveg. Ez alapján jó szívvel támogatja a jelenlegi előterjesztésben szereplő határozati javaslat elfogadását.

Mach Péter: A XXI. században, a facebook világában nem mondaná azt, hogy nem lett az egy népszerű dolog, hogy úgy kommentelünk dolgokat, hogy nem olvassuk el. A határozati javaslat, most az Egyedi Közzétételi Listát megállapító 44/2015. (III. 12.) Ök. sz. határozat módosítására vonatkozik. Mindamellett, hogy tudomásul vette az elmondottakat, érdemes ilyenkor azért végig bogarászni az anyagokat is.

Kovács Eszter: Szavazásra teszi fel az előterjesztésben szereplő határozati javaslat elfogadását.

Megállapítja, hogy a jelenlévő 14 képviselő 12 igen 2 nem 0 tartózkodással elfogadja azt.

**204/2018. (IX. 13.) Ök. sz. határozat**

a Képviselő-testület

1. a 44/2015. (III. 12.) Ök. sz. határozat I/1. pontjának harmadik franciabekezdése szövegét az alábbiak szerint módosítja:

„a nettó 200. 000,- Ft értékhatárt meghaladó kiadásokra vonatkozó szerződéseket, az információs önrendelkezési jogról és az információszabadságról szóló 2011. évi CXII. törvény 1. melléklet III.4. pontja szerinti tartalommal.”

 2. felkéri a polgármestert a szükséges intézkedések megtételére.

Határidő: 2018. december 31.

Felelős: Szabados Ákos polgármester

***7. napirendi pont:*** Javaslat a BURSA HUNGARICA 2019. Felsőoktatási Önkormányzati Ösztöndíjpályázathoz való csatlakozásra

Előadó: Schmidtné Buda Andrea Közművelődési,

Kovács Eszter: Megnyitja a napirendi pontot. Kéri a bizottságok véleményét.

Fekete Katalin: Az Oktatási, Kulturális, Ifjúsági és Informatikai Bizottság kéri az előterjesztésben szereplő határozati javaslat elfogadását.

Rostagni Attila: A Pénzügyi Bizottság kéri az előterjesztésben szereplő határozati javaslat elfogadását.

Kovács Eszter: Szavazásra teszi fel az előterjesztésben szereplő határozati javaslat elfogadását.

Megállapítja, hogy a jelenlévő 13 képviselő 13 igen 0 nem 0 tartózkodással elfogadja azt.

**205/2018. (IX. 13.) Ök. sz. határozat**

a Képviselő-testület

1. 2019. évben csatlakozik a Bursa Hungarica Felsőoktatási Önkormányzati Ösztöndíjpályázathoz,

2. nyilatkozik arról, hogy a 2019. évben - az esedékesség időpontjában – az Önkormányzat kötelező feladatai ellátásának veszélyeztetése nélkül a Bursa Hungarica Felsőoktatási Önkormányzati Ösztöndíj finanszírozására 5.000 E Ft-ot, azaz ötmillió forintot biztosít,

3. felhatalmazza a polgármestert a csatlakozási nyilatkozataláírására, valamint a szükséges egyéb intézkedések megtételére.

Felelős: Szabados Ákos polgármester

Határidő: 1. pont tekintetében: 2018. október 3.

2. pont tekintetében: a 2019. évi költségvetési rendelet elkészítésének időpontja

 3. pont tekintetében: azonnal

***8. napirendi pont:*** Beszámoló a Rendvédelmi Osztály 2017. szeptember 1. – 2018. szeptember 1. közötti tevékenységéről

Előadó: Puskás Péter Pál Rendvédelmi Osztályvezető

Kovács Eszter: Megnyitja a napirendi pontot. Kéri a bizottságok véleményét.

Rostagni Attila: A Jogi, Igazgatási és Közbiztonsági Bizottság kéri az előterjesztésben szereplő beszámoló elfogadását.

Völgyesi Krisztián: Köszöni Puskás Péter Pál osztályvezető munkáját. A beszámolóban szerepel, hogy nagyon jó a kapcsolatuk a rendőrséggel, mégis vannak olyan anomáliák, hogy egy-egy illegális szemetelés a rendőrségi kamerák alatt zajlik és a Közterület-Felügyelet nem tudja kikérni a felvételeket. Kéri, hogy a jövő évi költségvetési rendeletben biztosítsanak pénzügyi fedezetet a kamerahálózatok szoftveres összeköttetésének biztosítására vonatkozó technikai megoldásra. Felkéri osztályvezető urat, hogy tájékoztassa a képviselőket arról, hogy mire van lehetőségük ezáltal és miben segítheti majd ez a munkájukat, illetve hogyan valósulhat meg az, hogy a Közterület-felügyelet a szabálysértéseket figyelje ezen a rendszeren keresztül, a rendőrség pedig a bűncselekményeket.

Csaszny Márton: Köszöni a Rendvédelmi osztályvezető munkáját, valóban érezhető hatása van a kerületben a működésüknek. Megjegyzi, hogy mind az illegális hulladék elhelyezésében, mind az utcai italozás tekintetében kiemelkedő munkát végeznek. Viszont van egy olyan probléma, amivel szemben jelenleg nem elég hatásos a rendőrség és a Rendvédelmi osztály intézkedése a Magyarok Nagyasszonya terén kialakult kártyapartik megtartásával szemben. (Emlékezés teréről „költözött” ide ez a kártyaparti.) Előadják, hogy csak „kövekben” kanasztáznak, de a háttérben milliós nyeremények forognak. Szerinte közös feladatuk, hogy ezt erről a területről eltüntessék. Mobilkamerákat lenne szükséges kihelyezniük a területre, amivel megakadályoznák ezt a dolgot. Kéri, hogy a tevékenységre használt két padot távolítsák el a területről.

Komoróczy László: Elmondja, hogy az emberek félnek a nagyobb csoportosulástól, kerülővel mennek haza a villamosmegállóból. Félelmük akkor is van, ha még incidensek nem történtek. A kamerarendszer kiépítését jövőre jelentősen fejleszteni szükséges és növelni kell azon oszlopok számát, amelyekre áthelyezhetők ezek a kamerák. Legalább a fő forgalmi helyeken, szemétlerakó helyeken, főútvonalak mentén. Elmondja, hogy a Rátkay Átlók Galéria mellett a villamoskanyarban állandóan szeméthegyek állnak. Hiába viszi el a Szociális Foglalkoztató munkatársai, egy órán belül ugyanúgy megtelik szeméttel. A volt Habselyem Gyár sarkán is van egy ilyen terület. Egy ilyen oszlop elhelyezése információi szerint hozzávetőleg 150 E Ft összegbe kerül. Felkéri a Pénzügyi Osztályt, hogy az eredeti költségvetésébe 15-20 oszlopot mindenképp tervezzenek be.

A Török Fl. utcát lezárták, egyirányúsították a szakaszt és a síneket is felszedték. Hétvégén bontottak, de kíváncsi arra, hogy a helyreállítás is ilyen ütemben lesz-e? Az index.hu írt arról, hogy az újonnan átadott Bécsi utat (600 M Ft beruházási költség) kishíján elmosta a víz. Remélhetőleg ezt a részt jobban kiépítik. Ezzel párhuzamban kezdték cserélni a Pacsirta telepen az utcai lámpákat egy sokkal erősebb fényűre, amely jelentős javulást hordoz magában ezen a részen. Megjegyzi, hogy hiányolja az előzetes tájékoztatásokat.

Kovács Eszter: Alátámasztva az elhangzottakat megerősíti, hogy sem a világítás cseréjéről, sem a villamos sínek felújításáról nem kapott előzetes tájékoztatást a hivatal.

Juhász Lajosné: Tájékoztatja a képviselő-testületet arról, hogy a volt Székelyhíd utcai ingatlan előtt nagyon sűrű a gaz.

Puskás Péter Pál: Kollégái nevében is köszöni az elismerő szavakat, valamint köszöni a képviselő-testület észrevételeit. Az említett modern kamerarendszer kiépítésével megoldható az ún. „rálátás” a központi egységre. Bűnmegelőzési és bűnügyi célzattal szükséges a kamerák használata, másodsorban a közterület rendjét kell megfigyelniük. Ebben nagy segítséggel lehetnek ezek a modern a technikai eszközök. A Rendvédelmi osztály nyomozati jogkörrel nem rendelkezik, viszont szabálysértés és tettenérés esetén felhasználhatják a felvételeket. Jelzés alapján ezeket ki tudják menteni számukra, hiszen a 2018. május 25-én életbe lépett személyi és jogi törvény öt napos törlési időt határoz meg. Az említett egység telepítési költsége kb. egymillió forint. Az idei költségvetési rendeletben szerepelnek a fejlesztési költségek.

Mindenképpen szeretnének a játszóterekre és a közparkokra is kihelyezni még kamerákat.

Kovács Eszter: Szavazásra teszi fel az előterjesztésben szereplő határozati javaslat elfogadását.

Megállapítja, hogy a jelenlévő 13 képviselő 13 igen 0 nem 0 tartózkodással elfogadja azt.

**206/2018. (IX. 13.) Ök. sz. határozat**

a Képviselő-testület

elfogadja a Rendvédelmi Osztály 2017. szeptember 1. - 2018. szeptember 1. közötti tevékenységéről szóló beszámolóját.

***9. napirendi pont:*** Beszámoló az Önkormányzat tulajdonában álló lakások állapotfelmérésének eredményéről

Előadó: Kernné dr. Kulcsár Dóra Városgazdálkodási Osztályvezető

Kovács Eszter: Megnyitja a napirendi pontot. Kéri a bizottságok véleményét.

Csaszny Márton: A Gazdasági Bizottság támogatja az előterjesztésben szereplő határozati javaslat elfogadását.

Nagy Lászlóné: A Szociális Bizottság kéri az előterjesztésben szereplő határozati javaslat elfogadását.

Kernné dr. Kulcsár Dóra: Az előterjesztéssel kapcsolatban szóbeli kiegészítést nem tesz.

Kovács Eszter: Szavazásra teszi fel az előterjesztésben szereplő határozati javaslat elfogadását.

Megállapítja, hogy a jelenlévő 17 képviselő 17 igen 0 nem 0 tartózkodással elfogadja azt.

**207/2018. (IX. 13.) Ök. sz. határozat**

a Képviselő-testület

az Önkormányzat tulajdonában álló, a 2018. június - 2018. augusztus hónapokban felmért ingatlanok állapotfelmérésének eredményéről szóló beszámolót elfogadja.

***10. napirendi pont:*** Javaslat az Erzsébeti Spartacus Munkás Testedző Kör Sportegyesülettel kötött, a sport célú ingatlanok hasznosítására vonatkozó szerződések módosítására a 8546/5/2018l. belső ellenőrzési jelentésben foglaltak alapján

 Előadó: Szabados Ákos polgármester

Kovács Eszter: Megnyitja a napirendi pontot. Kéri a bizottságok véleményét.

Csaszny Márton: A Gazdasági Bizottság támogatja az előterjesztésben szereplő határozati javaslatok elfogadását.

Somodi Klára: Az Egészségügyi és Sportbizottság kéri az kiegészített előterjesztésben szereplő határozati javaslatsor elfogadását.

Kernné dr. Kulcsár Dóra: Az előterjesztéssel kapcsolatban szóbeli kiegészítést nem tesz.

Kovács Eszter: Szavazásra teszi fel a kiegészítésben szereplő határozati javaslat I-VIII. pontjainak elfogadását.

Megállapítja, hogy a jelenlévő 15 képviselő 15 igen 0 nem 0 tartózkodással elfogadja azt.

**208/2018. (IX. 13.) Ök. sz. határozat**

a Képviselő-testület

úgy dönt, hogy

1. a Bp. XX. 170021. és 170022 hrsz. alatt nyilvántartott, természetben Budapest XX. kerület Vízisport u. 12-18. és Vízisport u. 20-28. szám alatt nyilvántartott ingatlan (csónakházak) hasznosítása érdekében az Erzsébeti Spartacus Munkás Testedző Kör Sportegyesülettel kötött, 2017. december 20. napján létrejött „szolgáltatási koncessziós szerződés” elnevezésű szerződést a határozat 1. számú melléklete szerinti okirattal módosítani kívánja, annak közös megegyezéssel történő módosítását kezdeményezi és a szerződés módosítás aláírására a polgármestert felhatalmazza.
2. a Bp. XX. 170187/81 hrsz. alatt nyilvántartott, természetben Budapest XX. kerület Zodony u. 1. szám alatt nyilvántartott ingatlan (Uszoda) hasznosítása érdekében az Erzsébeti Spartacus Munkás Testedző Kör Sportegyesülettel kötött, 2016. június 14. napján létrejött „szolgáltatási koncessziós szerződés” elnevezésű szerződést a határozat 2. számú melléklete szerinti okirattal módosítani kívánja, annak közös megegyezéssel történő módosítását kezdeményezi és a szerződés módosítás aláírására a polgármestert felhatalmazza.
3. a Bp. XX. 170187/91 hrsz. alatt nyilvántartott, természetben Budapest XX. kerület Zodony u. 1. szám alatt nyilvántartott ingatlan (Jégcsarnok) hasznosítása érdekében az Erzsébeti Spartacus Munkás Testedző Kör Sportegyesülettel kötött, 2014. május 30. napján létrejött „szolgáltatási koncessziós szerződés” elnevezésű szerződést a határozat 3. számú melléklete szerinti okirattal módosítani kívánja, annak közös megegyezéssel történő módosítását kezdeményezi és a szerződés módosítás aláírására a polgármestert felhatalmazza.
4. a Bp. XX. 177222 hrsz. és 177223. hrsz alatt nyilvántartott, természetben Budapest XX. kerület Ady Endre út 150. szám alatt nyilvántartott ingatlan (sporttelep) hasznosítása érdekében az Erzsébeti Spartacus Munkás Testedző Kör Sportegyesülettel kötött, 2002. február 20. napján létrejött „Haszonkölcsön szerződés” elnevezésű szerződést a határozat 4. számú melléklete szerinti okirattal módosítani kívánja, annak közös megegyezéssel történő módosítását kezdeményezi és a szerződés módosítás aláírására a polgármestert felhatalmazza.
5. a Bp. XX. 170187/92 hrsz. alatt (korábban 170187/30 hrsz alatt) nyilvántartott, természetben Budapest XX. kerület Zodony u. 2. szám alatt nyilvántartott ingatlan (sporttelep) hasznosítása érdekében az Erzsébeti Spartacus Munkás Testedző Kör Sportegyesülettel kötött, 2007. január 26. napján létrejött „Haszonkölcsön szerződés” elnevezésű szerződést a határozat 5. számú melléklete szerinti okirattal módosítani kívánja, annak közös megegyezéssel történő módosítását kezdeményezi és a szerződés módosítás aláírására a polgármestert felhatalmazza.
6. a Bp. XX. 181888/30. hrsz alatt nyilvántartott, természetben Budapest XX. kerület Mártírok útja 205 szám alatt nyilvántartott ingatlan (birkózócsarnok) hasznosítása érdekében az Erzsébeti Spartacus Munkás Testedző Kör Sportegyesülettel kötött, 2012. február 15. napján létrejött „Ingatlan használati és hasznosítási szerződés” elnevezésű szerződést a határozat 6. számú melléklete szerinti okirattal módosítani kívánja, annak közös megegyezéssel történő módosítását kezdeményezi és a szerződés módosítás aláírására a polgármestert felhatalmazza.
7. felkéri az Erzsébeti Spartacus Munkás Testedző Kör Sportegyesület elnökét, hogy Elfogadóhely Partnerként csatlakozzon az Euro Discount Clubhoz (kedvezménykártya rendszer), a Pesterzsébet Kártya, mint EDC logós kártya kibocsátójához annak érdekében, hogy a Pesterzsébet Kártyával rendelkező állampolgárok részére kedvezményt nyújthasson.
8. felkéri a polgármestert a szükséges intézkedések megtételére.

Határidő: 2018. szeptember 30.

Felelős: Szabados Ákos polgármester

*(A mellékletek 1-6. számozottan a jegyzőkönyvhöz csatolva.)*

***11. napirendi pont:*** Javaslat az Önkormányzat tulajdonában álló lakások és helyiségek víz- és csatornadíjának bérlőre történő áthárításáról szóló önkormányzati rendelet módosítására

Előadó: Szabados Ákos polgármester

Kovács Eszter: Megnyitja a napirendi pontot. Kéri a bizottságok véleményét.

Csaszny Márton: A Gazdasági Bizottság támogatja az előterjesztésben szereplő rendelet-tervezet elfogadását.

Nagy Lászlóné: A Szociális Bizottság kéri az előterjesztésben szereplő rendelet-tervezet elfogadását.

Rostagni Attila: A Pénzügyi Bizottság, valamint a Jogi, Igazgatási és Közbiztonsági Bizottság kéri az előterjesztésben szereplő rendelet-tervezet elfogadását.

Kernné dr. Kulcsár Dóra: Az előterjesztéssel kapcsolatban szóbeli kiegészítésként elmondja, hogy a rendelet-tervezet 2. §-ában, amely a jelenleg hatályos rendelet 3. § (1) bekezdését módosítja, a második sorban a csatornadíját szó helyesen „csatornadíja” megjelölés, illetve a (2) bekezdésben a naptári évet követő évet „naptári évre” kéri módosítani.

Kovács Eszter: Szavazásra teszi fel Kernné dr. Kulcsár Dóra osztályvezető asszony szóbeli kiegészítésével egyidejűleg előterjesztésben szereplő rendelet-tervezet elfogadását.

Megállapítja, hogy a jelenlévő 16 képviselő 16 igen 0 nem 0 tartózkodással elfogadja azt.

**Az önkormányzat**

**megalkotja 23/2018. (IX. 25.) önkormányzati rendelete az önkormányzat tulajdonában lévő lakások és helyiségek víz- és csatornahasználati díjának bérlőre történő áthárításáról szóló 26/2017. (X.27.) önkormányzati rendeletének módosításáról**

***12. napirendi pont:*** Javaslat Budapest XX. kerület Helsinki út 26.sz. alatti
 helyiségcsoport hasznosítására

 Előadó: Szabados Ákos polgármester

Kovács Eszter: Megnyitja a napirendi pontot, kéri a bizottságok véleményét.

Csaszny Márton: A Gazdasági Bizottság a határozati javaslatsort elfogadta.

Mach Péter: A Környezetvédelmi és Városfejlesztési Bizottság kéri a javaslatsor elfogadását javasolta.

Bada-Gémesi Emese: Olyan helyiségcsoportról beszélnek, amelyhez ebben a ciklusban, illetve már korábban sem nyúltak hozzá, nézték hogyan romlik az állaga. Ennek a helyiségcsoportnak valóban gazdaságtalan a fenntartása, jobb volna eladni. Számára az okozza a legnagyobb problémát, hogy hogyan jutottak el idáig? Gyakorlatilag, amit gazdaságpolitika címszó alatt művelnek, az nem gazdaságpolitika. Az önkormányzati helyiségekre nem költenek, nem látják be, hogy igenis költeni kellene az önkormányzati vagyonra, - akár az állagmegóvás, vagy a további hasznosítás miatt – így sajnos nem fognak előbbre lépni. Ez a helyiségcsoport kifejezetten jó példa arra, hogy mi történik akkor, ha nem vállalják fel azt, hogy anyagi ráfordítás szükséges a vagyon állagának megőrzése érdekében. Ha ezt így folytatják, akkor valóban az lesz a vége, hogy mindent el kell adni, mert gazdaságtalan lesz a fenntartása. Mi történik akkor, ha mindent eladnak? Mi történik akkor, ha egyre jobban romlik a helyiségek, a lakások állapota, elfogynak a szociális bérlakások? Nem tudnak majd az embereknek lakást adni, a vállalkozásoknak helyiséget biztosítani. Nézik, hogyan megy a csőd felé a kerület? Hiába látja, hogy igen gazdaságtalan az, ami jelenleg történik, újra és újra elővették ezt az anyagot, dolgoztak vele, mégsem szeretné, ha értékesítenék. Nem látja a megoldást. Az értékesítést így nem tudja támogatni.

Csaszny Márton: Egyetért Bada-Gémesi Emese képviselővel. Azt a vagyongazdálkodást, amelyet az önkormányzat folytat, azt nem lehet vagyongazdálkodásnak nevezni. Vannak jelentős vagyontárgyai az önkormányzatnak, amikkel nem törődnek, minden megy tönkre. Ez igaz az önkormányzati tulajdonú lakásokat tartalmazó társasházaktól kezdve az üzlethelyiségekig. A Helsinki u. 26. valóban az önkormányzat gazdálkodásának egy „orvosi lova”. A létesítmény önkormányzati tulajdon volt, majd bizonyos szempont miatt kitalálták, hogy alapítsanak társasházat, így megvették egy részét, de a probléma így halmozottan került az önkormányzat nyakába. Ahelyett, hogy egy átfogó fejlesztési koncepcióval léptek volna elő, belevágtak volna egy komolyabb fejlesztésbe, nem tettek semmit. Véleménye szerint már ez is eredmény, hogy „csomagban” hirdetik meg, és hátha lesz valaki, aki ezt így megvásárolja és elindít egy komoly fejlesztést a területen, amire az önkormányzatnak kellett volna vállalkoznia megfelelő tőke bevonásával. Szerepel az előterjesztésben egy határozati javaslat, amely javasolja megvizsgálni a további fejlesztési lehetőségeket. Tervet dolgoztatna ki. Véleménye szerint attól, hogy ezt a helyiségcsoportot meghírdetik, a pályázati kiírást még lehet eredménytelenné nyilvánítani. Ebben az esetben egy plusz információ birtokában lesznek, hogy volna-e hozzá befektető. Ha nem jelentkezik pályázó és eladják, akkor még mindig jobban járnak, mert az értékesítésből befolyt összeget fel tudják használni más, lerobbant, városkép szempontjából fontos terület fejlesztésére. Javasolja elfogadásra az előterjesztésben szereplő javaslatsort, mert véleménye szerint előrelépnének vele. Messze vannak még attól, hogy vagyongazdálkodásnak lehessen nevezni az önkormányzat tevékenységét. Jelenleg a vagyongazdálkodás abból áll, hogy megpróbálják a helyiségeket bérbe adni, miközben nem költenek rá semmit. Ha megfelelő összeget fordítanának rá, akkor ezek a helyiségek többletet hoznának. Érthetetlen, hogy az önkormányzat nem jut el arra a szintre, hogy megfelelően kezelje a saját tulajdonú ingatlanjait.

Mach Péter: A Környezetvédelmi és Városfejlesztési Bizottság ülésén szinte mindenki egyetértett azzal, hogy fejlesztési szempontból ez egy kiemelt helyszín. Mindenki úgy érzi, hogy ezen a területen érdemes fejleszteni a várost. Nagy szerepe van a képviselő-testületnek, illetve az önkormányzatnak abban, hogy erre a területre mit építenek, milyen jellegű épületet húznak fel? Annak idején a Gazdasági Bizottság az elképzelését megosztotta a képviselő-testülettel, hoztak egy döntést ezzel kapcsolatosan. A jelenlegi KÉSZ szabályozás szerint alapvetően - amit a Gazdasági Bizottság is megálmodott – négyemeletes, alul szolgáltatóházként, az emeleti részen lakóingatlanként funkcionáló épület készülhetne el ott. Ezt a pályázati kiírás nem biztosítja, mivel a KÉSZ szerint nem építhető ilyen magasságú épület itt. Ha jól értette R. Takács Eszter főépítészt, akkor a parkolásokkal kapcsolatos kerületi előírások sem teszik kötelezővé ennél az épületnél mélygarázs megépítését, lehet, hogy a zöldfelület rovására felszíni parkolókkal oldanák meg a parkolási gondokat. A maga részéről nem támogatja ebben a formában az értékesítést. Nagy reményekkel várja, - amiről a képviselő-testület döntött - hogy a pályázati kiírással párhuzamosan megindítják a befektetők keresését ahhoz, amit a Gazdasági Bizottság megálmodott. Nyilván ez azt jelenti, hogy arra vonatkozóan is egy pályázati kiírást kell kiírni. Azt sokkal szívesebben fogja támogatni.

Kovács Eszter: Megkéri R. Takács Eszter főépítészt, hogy a beépítésre és a parkolásra vonatkozóan szóljon néhány szót.

R. Takács Eszter: Újabb információ nincsenek, a jelenlegi építési előírások szerint a telek 50 %-a építhető be. A jelenlegi épület sokkal nagyobb beépítettségű, ha esetleg ebből az épületből meghagynak valamilyen vázat, akkor lehet nagyobb beépítést is csinálni. 50 %-nál valóban felmerül, hogy a telken biztosítható-e a felszíni parkoló? Az építmény magassága 9 m-es, normál esetben ez három szintet jelent. Mint említette az építmény magassága meg van szabva. Ez azt jelenti, hogy átlag 9 méter az épület magassága, az egyik részen lehet magasabb, míg egy a másik részen lehet alacsonyabb. Ebből lehet átlagolni. Az önostorozásnak nem látja értelmét, nem egy gazdálkodó szervezet az önkormányzat, hogy „helyzetbe tudjon hozni” egy ingatlant, vagy sem. A Gazdasági Bizottság sem tervező. Amennyiben egy befektető lát benne fantáziát, akkor pontosan ki fogja számolni azt, hogy neki mi éri meg gazdaságilag, s mi az, amivel az önkormányzat hozzá tud járulni. A települési terv módosításával az önkormányzat hozzá tud járulni a terület „helyzetbe hozásához”, és nemcsak azzal, hogy felértékelik a beépítési százalékokat, hanem azzal is, ha a közlekedési rendszert körülötte úgy alakítják ki, hogy nem csak ez az ingatlan, hanem más, hasonló szolgálató ingatlanok a Helsinki út mellett szebb arcot mutassanak a kerületről, és gazdaságosabb legyen az önkormányzatnak.

Komoróczy László: A mai frakcióülésen a legnagyobb vita azon volt, hogy az ingatlant eladják, vagy béreltessék. R. Takács Eszter főépítész asszony által említett tervmódosítást az értékesítés előtt kellene megcsinálni, vagy később? Erre van valami séma, hogy mi a jó?

R. Takács Eszter: Természetesen az a jobb, ha előbb csinálják meg a telekre vonatkozó értéknövelő intézkedéseket, és utána próbálják értékesíteni, vagy bérbe adni. Véleménye szerint ebben az esetben a kocka el van vetve. A legnagyobb probléma, hogy az ingatlan vegyes tulajdonban van. Úgy gondolja, hogy a többi tulajdonossal kellene szövetséget kötni, s akkor kitalálni a stratégiát. Az is lehet, hogy olyan befektető cégnek adják el közösen az ingatlant, aki már tud valamit csinálni a területen, s akkor Ő jön az önkormányzathoz azzal, hogy módosítsák a KÉSZ-t. Lehet, hogy így olcsóbban értékesítik az ingatlant, de lehet, hogy távlatban jobb lesz a végeredmény. Ha viszont azt szeretnék, hogy az önkormányzatnak több bevétele legyen, akkor egyértelműen előtte kell az építési szabályzatot módosítani. Ebben az esetben akkor az önkormányzatnak ki kell dolgoznia valami tervet, s nem azt, hogy a Gazdasági Bizottság kitalálja, hogy négyszintes ház legyen. Sok mindent lehet oda álmodni, sok minden reálisan is jó lehet, csak meg kell vizsgálni, hogy ez a környezetben hogyan valósulhat meg. Személy szerint nem adná el az ingatlant, hanem először tárgyalna a társtulajdonosokkal egy stratégia kialakításáról, s akkor módosítaná a rendezési tervet.

Komoróczy László: Helyben öt perc frakciószünet elrendelését kéri a hozzászólásokat követően.

Kovács Eszter: Megadja a szót Csaszny Márton képviselőnek, majd az Ő hozzászólását követően Komoróczy László képviselő kérésének megfelelően helyben öt perc frakciószünetet rendel el.

Csaszny Márton: Pillanatnyilag egy döntés előkészítési szakaszában vannak az egyik lehetőség kapcsán. A KÉSZ módosítása biztos, hogy jó gondolat. Többször beszéltek már erről, csak nem jutottak el idáig. Ha most elkezdik előkészíteni, és mondjuk az októberi testületi ülésen döntenek arról, hogy megindulnak ebbe az irányba, akkor mennyi idő alatt fut át a dolog?

R. Takács Eszter: Most három eljárási rendben lehet a Kerületi Építési Szabályzatot módosítani. A megszokott az egy év. Kiemelt beruházásként lehet gyorsítani. Ez azt jelenti, hogy előzetes egyeztetés nem szükséges, ebben az esetben körülbelül fél év, amíg megvalósulhat a módosítás. Most már megvan az a lehetőség, hogy az önkormányzatok is kiemelt beruházásnak minősíthetnek egyes területeket, nem kell, hogy országos kiemelt beruházás legyen valami. Ami gyorsabb, és három-négy hónap alatt lezajlik, az az állami főépítészi eljárás. Nagyobb problémának kell lennie, hogy ezt meglehessen oldani. Reálisan fél év, egy év, amíg a módosítást végre tudják hajtani.

Kovács Eszter: Komoróczy László képviselő kérésének megfelelően helyben öt perc frakciószünetet rendel el.

***F R A K C I Ó S Z Ü N E T***

Kovács Eszter: Az ülés vezetését átadja Szabados Ákos polgármester részére.

Szabados Ákos: Az ülés vezetését átveszi. Tudomása szerint bizottsági ülésen is tárgyalták ezt az anyagot, a képviselő-testület már nem is egy körben vitázott róla. A frakcióüléseken is voltak egyeztetések ebben a témában. Mivel úgy látja, hogy nagymértékű a bizonytalanság ebben az ügyben, így a napirendi pontot, mint előerjesztő visszavonja, s újra a Gazdasági Bizottság elé utalja. Egy későbbi képviselő-testületi ülésen - ha a most felvetődött új információk birtokába jutottak, és megfelelő álláspontot tudnak kialakítani - tárgyalja újra a testület ezt a témát. A napirendi pontot lezárja.

***13. napirendi pont:*** Javaslat egyes önkormányzati tulajdonban lévő ingatlanok értékesítésével kapcsolatos döntés meghozatalára

 Előadó: Szabados Ákos polgármester

Szabados Ákos: Megnyitja a napirendi pontot, kéri a Gazdasági Bizottság véleményét.

Csaszny Márton: Az előterjesztés több értékesítési kiírást tartalmaz. Ebből az előterjesztésben szereplő 1. határozati javaslatsor III. pontjában szereplő Hosszú utca 73. szám alatti ingatlan értékesítési pályázatát támogatta a bizottság. A Kossuth L. u. 146. szám alatti ingatlan esetében két alternatíva is szerepelt az előterjesztésben az értékesítésre, illetve bérbeadásra vonatkozóan is. Ebben az esetben a bérbeadást támogatta a bizottság. A másik három értékesítésre történő kiírásnál azt kérte a bizottság, hogy dolgozzanak ki bérbeadásra vonatkozó pályázatot is, és a pályázat egy későbbi testületi ülésre jöjjön vissza. Az egyéb határozati pontokat a bizottság elfogadta.

Völgyesi Krisztián: Kéri, hogy az előterjesztésben szereplő határozati javaslatokról egyenként szavazzon a képviselő-testület.

Szabados Ákos: A Gazdasági Bizottság módosító javaslata alapján az előterjesztésben szereplő határozati javaslatokat egyenként fogja szavaztatni. Kéri Csaszny Mártont a Gazdasági Bizottság elnökét, hogy ismertesse a bizottság által elfogadott javaslatokat.

Csaszny Márton: A Gazdasági Bizottság az előterjesztésben szereplő 1. határozati javaslatsor I. pontja (Bp, XX. Nagysándor J. u. 118. fsz. 1. sz. alatti 176170/0/A/1 hrsz-ú ingatlan-nyilvántartás szerint „üzlethelyiség”, Bp, XX. Nagysándor J. u. 118. fsz. 2. sz. alatti 176170/0/A/2 hrsz-ú ingatlan-nyilvántartás szerint „üzlethelyiség”, Bp, XX. Nagysándor J. u. 118. „C” épület. 176170/0/C/1 hrsz-ú, ingatlan-nyilvántartás szerint „műhely”) esetében javasolja, hogy dolgozzanak ki a bérbeadásra vonatkozó pályázatot is, és az értékesítésre és bérbeadásra vonatkozó pályázat egy későbbi képviselő-testületi ülésre jöjjön vissza.

Szabados Ákos: Szavazásra teszi a Gazdasági Bizottság elhangzott módosító javaslatának elfogadását.

Megállapítja, hogy a jelenlévő 17 képviselő 17 igen 0 nem 0 tartózkodással elfogadja azt.

**209/2018. (IX. 13) Ök. sz. határozat**

a Képviselő-testület

úgy dönt, hogy

* a Budapest XX. kerület, **Nagysándor József utca 118. fsz. 1. szám alatti, 176170/0/A/1 hrsz-ú**, ingatlan-nyilvántartás szerint „üzlethelyiség” megnevezésű 18 m2 alapterületű ingatlan,
* a Budapest XX. kerület, **Nagysándor József utca 118. fsz. 2. szám alatti
 176170/0/A/2 hrsz-ú**, ingatlan-nyilvántartás szerint „üzlethelyiség” megnevezésű 60 m2 alapterületű ingatlan, valamint
* a Budapest XX. kerület **Nagysándor József utca 118. „C” épület 176170/0/C/1 hrsz-ú**, ingatlan-nyilvántartás szerint „műhely” megnevezésű 265 m2 alapterületű ingatlanok együttes értékesítésére vonatkozó javaslatot bérbeadásra vonatkozó javaslattal kiegészítve kívánja újra tárgyalni.

Felelős: Szabados Ákos polgármester

Határidő: folyamatos

Csaszny Márton: A Gazdasági Bizottság az előterjesztésben szereplő 1. határozati javaslatsor II. pontja (Bp. XX. Kossuth Lajos u. 63. szám alatti, 172392 hrsz-ú, ingatlan-nyilvántartás szerint ”kivett beépítetlen terület”) esetében javasolja, hogy dolgozzanak ki a bérbeadásra vonatkozó pályázatot is, és az értékesítésre és bérbeadásra vonatkozó pályázat egy későbbi időpontban jöjjön vissza a képviselő-testület elé.

Szabados Ákos: Szavazásra teszi a Gazdasági Bizottság elhangzott módosító javaslatának elfogadását.

Megállapítja, hogy a jelenlévő 17 képviselő 17 igen 0 nem 0 tartózkodással elfogadja azt.

**210/2018. (IX. 13) Ök. sz. határozat**

a Képviselő-testület

úgy dönt, hogy a Budapest XX. kerület, **Kossuth Lajos u. 63. szám alatti, 172392 hrsz-ú**, ingatlan-nyilvántartás szerint „kivett, beépítetlen terület” megnevezésű 340 m2 alapterületű ingatlan értékesítésére vonatkozó javaslatot bérbeadásra vonatkozó javaslattal kiegészítve kívánja újra tárgyalni.

Felelős: Szabados Ákos polgármester

Határidő: folyamatos

Csaszny Márton: A Gazdasági Bizottság az előterjesztésben szereplő 1. határozati javaslatsor III. pontja esetében javasolják, hogy az értékesítésre vonatkozó pályázatot írják ki, így az előterjesztésben szerepelő III., VI., VII., VIII. pont elfogadását javasolja a bizottság.

Szabados Ákos: Szavazásra teszi a Gazdasági Bizottság elhangzott javaslatának elfogadását.

Megállapítja, hogy a jelenlévő 17 képviselő 17 igen 0 nem 0 tartózkodással elfogadja azt.

**211/2018. (IX. 13) Ök. sz. határozat**

a Képviselő-testület

1. nyílt pályázat útján kívánja értékesíteni a Budapest, XX. ker. **Hosszú utca 73. szám** **alatti, 173013 hrsz-ú** 377 m2 alapterületű (melyből a felépítmény redukált hasznos alapterülete 146 m2), az ingatlannyilvántartásban „kivett lakóház, udvar, gazdasági épület” megnevezésű ingatlant. Az ingatlan **minimum értékesítési összegét** **26.100.000,- Ft** **összegben határozza meg** a CPR-Vagyonértékelő Kft. 2018. június 27-én kelt értékbecslésében foglaltak alapjánazzal, hogy az ár az általános forgalmi adóról szóló 2007. évi CXXVII. törvény 86.§ (1) bekezdés j) pontja alapján **Áfá-t nem tartalmaz**

1. - az ajánlatok benyújtására vonatkozó határidőt a pályázati felhívás közzétételét követő 30 napban határozza meg,

- az ajánlati biztosíték mértékét a megajánlható minimálár nettó összegének 5%-ában határozza meg.

1. jóváhagyja az előterjesztés 1. sz. mellékletét képező pályázati felhívás szövegét és felkéri a polgármestert, hogy a pályázati felhívás helyben szokásos módon történő közzététele érdekében, illetve internetes portálon történő közzététele érdekében intézkedjen.
2. felkéri a polgármestert, hogy a határozat végrehajtása érdekében a szükséges intézkedéseket tegye meg.

Felelős: Szabados Ákos polgármester

Határidő: 2018. október 30.

*/A pályázati kiírás a jegyzőkönyv mellékletét képezi!/*

Csaszny Márton: A Gazdasági Bizottság az előterjesztésben szereplő 1. határozati javaslatsor IV. pontja (Bp. XX. Kossuth Lajos u. 66. szám alatti, 172405/0/A/3 hrsz-ú, ”iroda, raktár”) esetében javasolja, hogy dolgozzanak ki a bérbeadásra vonatkozó pályázatot is, és az értékesítésre és bérbeadásra vonatkozó pályázat egy későbbi időpontban jöjjön vissza a képviselő-testület elé.

Szabados Ákos: Szavazásra teszi a Gazdasági Bizottság elhangzott módosító javaslatának elfogadását.

Megállapítja, hogy a jelenlévő 17 képviselő 16 igen 0 nem 1 tartózkodással elfogadja azt.

**212/2018. (IX. 13) Ök. sz. határozat**

a Képviselő-testület

úgy dönt, hogy a Budapest XX. kerület, **Kossuth Lajos u. 66. szám alatti, 172405/0/A/3** hrsz-ú, 87 m2 alapterületű ”iroda, raktár” megnevezésű ingatlan értékesítésére vonatkozó javaslatot bérbeadásra vonatkozó javaslattal kiegészítve kívánja újra tárgyalni.

Felelős: Szabados Ákos polgármester

Határidő: folyamatos

Csaszny Márton: Az előterjesztésben szereplő Bp. XX. Kossuth L. utca 146. szám alatti 174090 hrsz. alatt nyilvántartott „kivett irodaház” megnevezésű ingatlanra vonatkozóan két alternatíva szerepel. A Gazdasági Bizottság a bérbeadásra vonatkozó, az előterjesztésben szereplő határozati javaslat 2. alternatívájának I., II., III. pontját javasolja elfogadni.

Szabados Ákos: Szavazásra teszi a Gazdasági Bizottság elhangzott javaslatának elfogadását.

Megállapítja, hogy a jelenlévő 17 képviselő 17 igen 0 nem 0 tartózkodással elfogadja azt.

**213/2018. (IX. 13) Ök. sz. határozat**

a Képviselő-testület

1. nyílt pályázat útján **15 év határozott időre szóló bérleti jogviszony keretében** kívánja hasznosítani a **Budapest XX. kerület, Kossuth Lajos u. 146**. szám alatti, 174090 hrsz alatt nyilvántartott „kivett irodaház” megnevezésű, 541 m2 alapterületű (melyből a felépítmények redukált hasznos alapterülete 131 m2) és
* az ingatlan **minimum bérleti díjának összegét** **212.000,- Ft+áfa/hó** **összegben határozza meg** a CPR-Vagyonértékelő Kft. 2018. június 21-én kelt értékbecslésében foglaltak alapján,
* a pályázat során előírt **ajánlati biztosíték mértékét a pályázó által megajánlott havi bruttó bérleti díj háromszoros összegében
 határozza meg**.
1. jóváhagyja az előterjesztés 2. sz. mellékletét képező pályázati felhívás szövegét és felkéri a polgármestert, hogy a pályázati felhívás helyben szokásos módon történő közzététele érdekében, illetve internetes portálon történő közzététele érdekében intézkedjen.
2. felkéri a polgármestert, hogy a határozat végrehajtása érdekében a szükséges intézkedéseket tegye meg.

Felelős: Szabados Ákos polgármester

Határidő: 2018. október 30.

*/A pályázati kiírás a jegyzőkönyv mellékletét képezi!/*

***14. napirendi pont:*** Beszámoló Pesterzsébeten létesítendő kutyafuttató
 lehetséges helyszíneinek vizsgálatáról

 Előadó: Kernné dr. Kulcsár Dóra Városgazdálkodási
 Osztályvezető

Szabados Ákos: Megnyitja a napirendi pontot, kéri Környezetvédelmi és Városfejlesztési Bizottság véleményét.

Mach Péter: A Környezetvédelmi és Városfejlesztési Bizottság a beszámoló elfogadását javasolja.

Tájékoztatja a képviselő-testület tagjait, hogy a bizottság döntött arról is, hogy az októberi ülésén ismét napirendre veszi a kutyafuttatók lehetséges helyszíneinek vizsgálatát. Két helyszínt szeretnének még megvitatni, az egyik a Topánka utcai felüljáró alatti terület, a másik a Vörösmarty téri piac melletti terület vizsgálata. Az eredeti beszámoló a vasútállomás melletti kutyafuttató pótlásának kérdését is tartalmazta. Két évig kevesebbet költöttek erre a kutyafuttatóra, mivel úgy gondolták, hogy ezt lebontják, de ennek a fejlesztési lehetőségeit is az októberi bizottsági ülésen fogják megtárgyalni.

Völgyesi Krisztián: Ez az anyag elsősorban azért készült, hogy megvizsgálják annak lehetőségét, hogy a pesterzsébeti lakótelep észak-nyugati felén kialakítható-e zárt kutyafuttató? Az anyag szerint igen, van rá lehetőség. A Topánka utcai felüljáró hídfője melletti terület tökéletesen alkalmas egy kerítéssel körbezárt nagy, korszerű kutyafuttató kialakítására. Egyetért a hivatallal abban, hogy ha itt kutyafuttatót jelölnek ki, akkor különös figyelmet kell fordítani mind a biztonsági, mind az esztétikai szempontokra. A hivatal a Környezetvédelmi és Városfejlesztési bizottság ülésén arról tájékoztatta a képviselőket, hogy a kutyafuttató két-három millió forintból megvalósítható. Javasolja, hogy legyenek következetesek, és kezdjék el megépíteni. A költségvetésben jelenleg egymillió forint szerepel erre a célra, javasolja, hogy az általános tartalékból másfél millió forinttal egészítsék ki ezt az összeget. Amennyiben elkészítik a kutyafuttatót, akkor két legyet is üthetnek egy csapásra. Egyrészt a lakótelep ezen részén élő kutyásoknak lesz egy olyan területe, ahol futtathatják az ebeiket, másrészt egy jelenleg elhanyagolt területet is széppé varázsolhatnak. Tájékoztatja a képviselő-testületet, hogy a tegnapi napon online szavazást indított, s ennek alapján a lakosság jelenleg 148 igen, 29 nem szavazattal támogatja a kutyafuttató megépítését. Tájékoztatta a lakosságot a várható költségekről, ezen információ birtokában szavaztak az online felületen.

Szabados Ákos: Véleménye szerint, ha Völgyesi Krisztián a költségvetési rendelet módosítása során javaslatot tesz a kutyafuttató kialakítására vonatkozó költségvetési összeg emelésére, akkor azt meg fogja szavazni, hiszen, ha nem fogadná el a költségvetési rendelet módosítását, akkor hogyan lehetne ezt a kutyafuttatót megvalósítani? Amikor a költségvetés módosítására kerül a sor, erre visszatérnek. Személy szerint a javaslatot befogadja, Völgyesi Krisztián képviselő pedig feltehetően támogatja a rendelet módosításának elfogadását.

Megállapítja, hogy a napirendi pont kapcsán kérdés, hozzászólás nem hangzik el, a vitát lezárja.

Szavazásra teszi fel az előterjesztésben szereplő beszámoló elfogadását.

Megállapítja, hogy a jelenlévő 16 képviselő 16 igen 0 nem 0 tartózkodással elfogadja azt.

**214/2018. (IX. 13) Ök. sz. határozat**

a Képviselő-testület

a 301/2017. (XII.07.) Ök.sz. határozat végrehajtása érdekében készített, a Pesterzsébeti Lakótelepen létesítendő kutyafuttató lehetséges helyszíneinek vizsgálatáról szóló beszámolót elfogadja.

Felelős: Szabados Ákos polgármester

Határidő: azonnal

***15. napirendi pont:*** Javaslat Ady Endre u. 84/A szám alatti, 170204/74 hrsz-ú
 épület II. emeletének használatba adására

 Előadó: Szabados Ákos polgármester

Szabados Ákos: Megnyitja a napirendi pontot, kéri Gazdasági Bizottság véleményét.

Csaszny Márton: A Gazdasági Bizottság az előterjesztést tárgyalásra alkalmasnak minősítette.

Szabados Ákos: Megállapítja, hogy a napirendi pont kapcsán kérdés, hozzászólás nem hangzik el, a vitát lezárja.

Szavazásra teszi fel az ingyenes használatba adás elfogadását, előterjesztésben szereplő határozati javaslat I/1. és II. pontjának elfogadását.

Megállapítja, hogy a jelenlévő 17 képviselő 17 igen 0 nem 0 tartózkodással elfogadja azt.

**215/2018. (IX. 13) Ök. sz. határozat**

a Képviselő-testület

1. a Budapest XX. Ady Endre utca 84/A. szám alatti (170204/74 hrsz) épület 119 m2 alapterületű II. emeletét 2018. október 1. napjától határozatlan időtartamra **ingyenesen a Pesterzsébeti Múzeum** (székhely: 1201 Budapest, Baross u. 53.; képviseli: D. Udvary Ildikó) **használatába adja** helyi közművelődési tevékenység közfeladat ellátása érdekében azzal, hogy a helyiség használatával kapcsolatos közüzemi díjak viselése az Intézményt terheli. A helyiség raktár, valamint kutatási munkák megvalósításának céljára történő igénybevétele érdekében a szükséges felújítási munkák elvégzésére (így biztonságos szellőzés, szigetelés, festés, zárhatóság, vizes helyiségek működése) 6.990.000; -Ft + ÁFA összegű fedezetet biztosít a 2018. évi költségvetés általános tartaléka terhére azzal, hogy a helyiségben a polcrendszer kialakítása az Intézmény feladata.
2. felkéri Polgármestert a szükséges intézkedések megtételére.

Felelős: Szabados Ákos polgármester

Határidő: adott

***16. napirendi pont:*** Javaslat a Juta-dombi emlékmű díszvilágításának
 üzemeltetésére

 Előadó: Szabados Ákos polgármester

Szabados Ákos: Megnyitja a napirendi pontot, kéri bizottságok véleményét.

Csaszny Márton: A Gazdasági Bizottság az előterjesztésben szereplő határozati javaslat elfogadását támogatta.

Rostagni Attila: A Pénzügyi Bizottság az előterjesztésben szereplő határozati javaslat elfogadását támogatta.

Mach Péter: A Környezetvédelmi és Városfejlesztési Bizottság az előterjesztésben szereplő határozati javaslat elfogadását támogatta.

Szabados Ákos: Megállapítja, hogy a napirendi pont kapcsán kérdés, hozzászólás nem hangzik el, a vitát lezárja.

Szavazásra teszi fel az előterjesztésben szereplő határozati javaslat elfogadását.

Megállapítja, hogy a jelenlévő 17 képviselő 17 igen 0 nem 0 tartózkodással elfogadja azt.

**216/2018. (IX. 13) Ök. sz. határozat**

a Képviselő-testület

1. Budapest XX. 178208/26 hrsz alatti ingatlanon, a Juta-dombon felállított ’56-os „Memento Vivere!" Gondolj az életre! című szobor méltó megvilágítása érdekében létrehozandó díszvilágítási hálózati elemeket térítésmentesen Budapest Fővárosi Önkormányzata (1051 Budapest, Városház utca 9-11.) tulajdonába adja.
2. felhatalmazza a Polgármestert a szükséges megállapodások és egyéb dokumentumok aláírására.

Felelős: Szabados Ákos polgármester

Határidő: azonnal

***17. napirendi pont:*** Javaslat a Pesterzsébeti Állatvédelmi Koncepció elfogadás előtti társadalmi egyeztetésre bocsátására

 Előadó: Szabados Ákos polgármester

Szabados Ákos: Megnyitja a napirendi pontot, kéri bizottságok véleményét.

Mach Péter: A Környezetvédelmi és Városfejlesztési Bizottság az előterjesztésben szereplő határozati javaslat I/1. változatát a négy képviselő által készített módosító javaslatokkal egyidejűleg elfogadásra javasolta.

Juhász Lajosné: Kezében tartja az utolsó módosítást, amelyet négy képviselő írt alá. Egy problémája van, nem tudja, hogy jogi fogalom-e a „kikényszerítése” kifejezés? Helyette nem lehetne valami más kifejezést használni?

Puskás Péter Pál: A törvény adta lehetőségek a helyes magatartási szabályok betartására ösztönzik az állampolgárokat…

Juhász Lajosné: Véleménye szerint a „betartásának segítése” helyesebb kifejezés lenne.

Puskás Péter Pál: Valóban ez jobban hangzik.

Juhász Lajosné: Az állatvédelmi őrszolgálat létrehozásának támogatása is szerepel az anyagban. Az őrszolgálat újonnan alakuló csoport lenne?

Mach Péter: Javasolja, hogy a bizottság tagjai és az érdeklődő képviselők látogassanak el egy ilyen őrszolgálathoz, hogy megnézzék annak működését. Tudomása szerint legközelebb Kispesten található ilyen szolgálat, de választhatnak más kerületet is. A koncepció szerint ez egy távlati terv. Kispesten és máshol is általában civil szervezetek veszik át ezt a feladatot, az önkormányzat pedig meghatározza ennek a …

Juhász Lajosné: Amennyiben civil szervezet keretein belül működik, akkor nem volna-e elegendő, hogy amikor a civil szervezetek részére kiírják a pályázatot, akkor arra jelentkeznének anyagi támogatásért? Vagy ez azt jelenti, hogy azon kívül is kell őket támogatni?

Mach Péter: Ennél bonyolultabb a dolog, mert erre vonatkozóan külön szerződést kötnek az önkormányzatok. Feladatot vállal a civil szervezet ilyenkor, ez egy külön szolgáltatási szerződés keretében szokott működni. Ezért javasolja, hogy nézzék meg ezek működését, illetve a külön szerződéseket tanulmányozzák át. Távlati célként működő dolog volna. Nem kötelező ebben a formában működtetni. Általában az az előzménye, hogy egy jól működő civil szervezet már működik a kerületben, aki már amúgy is vállalja a feladatok egy részét. Pesterzsébeten ez még alakulóban van.

Juhász Lajosné: Köszöni a válaszokat, ezt így el tudja fogadni.

Völgyesi Krisztián: Hosszú ideig tartott ennek a kidolgozása, de a módosító javaslatokkal végre egy olyan anyag került a testület elé, amelyet már társadalmi egyeztetésre lehet bocsátani. Megköszöni Puskás Péter Pál Rendvédelmi osztályvezető türelmét, megértését. Számára fontos volt, hogy minden dolgon végig menjenek. A járőrszolgálat különösen fontos része lenne a dolognak, de csak akkor fog menni, ha van rá civil kezdeményezés, nekik egy kiszámítható keret kell. Többéves megállapodást volna jó kötni velük, mert előre kell tervezniük. Nem egy olyan dologról van szó, ahol pályázni kell néhány ezer forintra, a lényege az, hogy legyen az állatvédelemre fix keret. Ha van szándék az állatvédelmi szolgálat megalakítására akkor azt létre kell hozni, vagy másként együttműködni a civilekkel. Ennek nagyon fontos lépése ez a koncepció azért, hogy lássák a civilek, érdemes az önkormányzattal együttműködni.

Bada-Gémesi Emese: Megköszöni a hivatal valamennyi munkatársának - aki ebben a munkában részt vett – a munkáját. Juhász Lajosné alpolgármesternek köszöni a felvetéseit. Jó volt, hogy ezeket a felvetéseket is átbeszélték. Nyilván az a cél, hogy most legyen egy koncepció, a konkrétumokkal kapcsolatosan pedig további egyeztetések lesznek szükségek. Bízik abban, hogy a többi frakció és képviselő is támogatja ezt a törekvést.

Szabados Ákos: Megadja a szót Puskás Péter Pál Rendvédelmi osztályvezetőnek.

Puskás Péter Pál: Mach Péter Környezetvédelmi és Városfejlesztési Bizottság elnök által elmondott bizottsági javaslattal egyetért. Juhász Lajosné által jelzett „kikényszerítés” kifejezést finomítják. A járőrszolgálatot hasonlóképpen lehetne elfogadni, mint ahogy a polgárőrség is működik, beszámolási kötelezettséggel.

Szabados Ákos: Megállapítja, hogy a napirendi pont kapcsán több kérdés, hozzászólás nem hangzik el, a vitát lezárja.

Szavazásra teszi fel a Környezetvédelmi és Városfejlesztési Bizottság elhangzott javaslatának elfogadását.

Megállapítja, hogy a jelenlévő 17 képviselő 17 igen 0 nem 0 tartózkodással elfogadja azt.

**217/2018. (IX. 13) Ök. sz. határozat**

a Képviselő-testület

1. társadalmi egyeztetésre bocsájtja a mellékletben szereplő Pesterzsébeti Állatvédelmi Koncepciót.
2. felkéri a Hivatalt, hogy Pesterzsébet Önkormányzatának honlapján folytassa le a társadalmi egyeztetést.
3. felkéri a Hivatalt, hogy a társadalmi egyeztetés lefolytatása után, azt értékelve tegyen javaslatot a Képviselő-testület részére a Pesterzsébeti Állatvédelmi Koncepció elfogadására.

Felelős: Szabados Ákos polgármester

Határidő: 2018. december 06.

*/A Pesterzsébeti Állatvédelmi Koncepció a jegyzőkönyv mellékletét képezi!/*

***18. napirendi pont:*** Javaslat 172393 hrsz-ú területre vonatkozó elővásárlási jog gyakorlására

 Előadó: Szabados Ákos polgármester

Szabados Ákos: Megnyitja a napirendi pontot, kéri a Gazdasági bizottság véleményét.

Csaszny Márton: A Gazdasági Bizottság javasolja, hogy a képviselő-testület ne éljen az elővásárlási jogával.

Szabados Ákos: Megállapítja, hogy a napirendi pont kapcsán kérdés, hozzászólás nem hangzik el, a vitát lezárja.

Szavazásra teszi fel az előterjesztésben szereplő határozati javaslat elfogadását.

Megállapítja, hogy a jelenlévő 17 képviselő 17 igen 0 nem 0 tartózkodással elfogadja azt.

**218/2018. (IX. 13) Ök. sz. határozat**

a Képviselő-testület

I. a Budapest XX. kerület, Kossuth Lajos utca 67. szám alatti, 172393 hrsz-ú, „kivett gazdasági épület, udvar” megjelölésű ingatlan 2/4-ed tulajdoni hányadra vonatkozóan, Borbély Gábor (mint eladó), 1/4-ed tulajdoni hányadra vonatkozóan, Tótikné Jáki Adrienn (mint eladó), 1/4-ed tulajdoni hányadra vonatkozóan, Kucharikné Jáki Viktória, mint eladó, valamint kisHÁZ-ÜGYINTÉZŐ Kft., mint vevő közti adásvételi szerződéssel kapcsolatban, a 28.000.000,- Ft vételár ismeretében, nem kíván élni elővásárlási jogával.

II. felkéri a Polgármestert a szükséges intézkedések megtételére.

Felelős: Szabados Ákos polgármester

Határidő: adott

***19. napirendi pont:*** Javaslat a CSILI Művelődési Központ közfoglalkoztatási
 keretszámainak jóváhagyására

 Előadó: Szabados Ákos polgármester

Szabados Ákos: Megnyitja a napirendi pontot, kéri a Pénzügyi Bizottság véleményét.

Rostagni Attila: A Pénzügyi Bizottság az előterjesztésben szerepelő határozati javaslat elfogadását támogatta.

Szabados Ákos: Megállapítja, hogy a napirendi pont kapcsán kérdés, hozzászólás nem hangzik el, a vitát lezárja.

Szavazásra teszi fel az előterjesztésben szereplő határozati javaslat elfogadását.

Megállapítja, hogy a jelenlévő 16 képviselő 16 igen 0 nem 0 tartózkodással elfogadja azt.

**219/2018. (IX. 13) Ök. sz. határozat**

a Képviselő-testület

1. jóváhagyja a Budapest Főváros Kormányhivatala XX. Kerületi Hivatal Foglalkoztatási Osztálya által - a Csili Művelődési Központ vonatkozásában - engedélyezett közfoglalkoztatási támogatások keretszámait az alábbiak szerint:

|  |
| --- |
| **Csili Művelődési Központ****12 fővel megvalósuló közfoglalkoztatás**2018. július 1-től 2019. február 28-ig |
| **Megnevezés** | **Kormányhivatal által engedélyezett támogatás 2018. évben Ft-ban** | **Kormányhivatal által engedélyezett támogatás (100%) 2019. évben Ft-ban** | **Önkormányzati önrész (támogatás) 2018. és 2019. évben Ft-ban** | **Összesen a 2018. és 2019. év vonatkozásában (100%) Ft-ban** |
| **Személyi juttatás****(közfoglalkoztatottaknak járó bér)** | **5.642.542** | **3.385.525** | **0** | **9.028.067** |
| **Munkáltatókat terhelő járulék és szociális hozzájárulási adó** | **550.148** | **330.089** | **0** | **880.237** |
| **Dologi kiadás (közvetlen költség)** | **0** | **0** | **0** | **0** |
| **Összesen** | **6.192.690** | **3.715.614** | **0** | **9.908.304** |

|  |
| --- |
| **Csili Művelődési Központ****2 fővel megvalósuló közfoglalkoztatás**2018. július 16-tól 2019. február 28-ig |
| **Megnevezés** | **Kormányhivatal által engedélyezett támogatás 2018. évben Ft-ban** | **Kormányhivatal által engedélyezett támogatás (100%) 2019. évben Ft-ban** | **Önkormányzati önrész (támogatás) 2018. és 2019. évben Ft-ban** | **Összesen a 2018. és 2019. év vonatkozásában (100%) Ft-ban** |
| **Személyi juttatás****(közfoglalkoztatottaknak járó bér)** | **968.682** | **639.330** | **0** | **1.608.012** |
| **Munkáltatókat terhelő járulék és szociális hozzájárulási adó** | **94.446** | **62.334** | **0** | **156.780** |
| **Dologi kiadás (közvetlen költség)** | **0** | **0** | **0** | **0** |
| **Összesen** | **1.063.128** | **701.664** | **0** | **1.764.792** |

1. felkéri a polgármestert, hogy az Önkormányzat 2018. évi költségvetési rendeletének soron következő módosítása során a Csili Művelődési Központ 2018. évi költségvetését bevételi oldalon 11 673 096 *Ft* összeggel emelje meg, míg a kiadási oldalon a személyi juttatást 10 636 079 Ft összeggel, a szociális hozzájárulási adó összegét 1 037 017 Ft összeggel emelje meg.
2. felkéri a Csili Művelődési Központ intézményvezetőjét a szükséges egyéb intézkedések megtételére.

Felelős: Szabados Ákos polgármester

Határidő: adott

***20. napirendi pont:*** Javaslat a 2018. évi közfoglalkoztatás engedélyezett
 keretszámainak módosítására

 Előadó: Szabados Ákos polgármester

Szabados Ákos: Megnyitja a napirendi pontot, kéri a Pénzügyi Bizottság véleményét.

Rostagni Attila: A Pénzügyi Bizottság az előterjesztésben szerepelő határozati javaslat elfogadását támogatta.

Szabados Ákos: Megállapítja, hogy a napirendi pont kapcsán kérdés, hozzászólás nem hangzik el, a vitát lezárja.

Szavazásra teszi fel az előterjesztésben szereplő határozati javaslat elfogadását.

Megállapítja, hogy a jelenlévő 16 képviselő 16 igen 0 nem 0 tartózkodással elfogadja azt.

**220/2018. (IX. 13) Ök. sz. határozat**

a Képviselő-testület

1. a 144/2018. (VI.14.) Ök. sz. határozat 1. és 2. pontját úgy módosítja, hogy:
2. támogatja a közfoglalkoztatási program 60 fővel történő működtetését a 2018. július 1. –2019. február 28. közötti időintervallumban,
3. jóváhagyja a Budapest Főváros Kormányhivatala XX. Kerületi Hivatal Foglalkoztatási Osztálya által engedélyezett támogatás keretszámait az alábbiak szerint:

|  |
| --- |
| **Szociális Foglalkoztató 2018/2019 évi közfoglalkoztatási terve****2018. július 1. - 2019. február 28. (60 fő)** |
| **Megnevezés** | **Kormányhivatal által engedélyezett támogatás 2018. évben Ft-ban** | **Kormányhivatal által engedélyezett támogatás 2019. évben Ft-ban** | **Önkormányzati önrész a 2018. és 2019. évben****Ft-ban** | **Összesen a 2018. és 2019. év vonatkozásában (100%) Ft-ban** |
| **Személyi juttatás (közfogl.bér)** | 25.855.476 | 15.513.286 | 0 | 41.368.762 |
| **Munkaadókat terhelő járulék és szociális hozzájárulási adó** | 2.520.909 | 1.512.545 | 0 | 4.033.454 |
| **Dologi kiadás (közvetlen költség)** | 95.000 | 0 | 0 | 95.000 |
| **Összesen (bér jellegű költségek)** | **28.471.385** | **17.025.831** | **0** | **45.497.216** |

II. felkéri a polgármestert, hogy az Önkormányzat 2018. évi költségvetési
 rendeletének soron következő módosítása során, valamint a 2019. évi
 költségvetési rendeletének tervezése során Pesterzsébet Önkormányzatának Szociális Foglalkoztatója tekintetében az előirányzatokat az alábbi táblázat szerint módosítsa és tervezze meg:

|  |
| --- |
| **Szociális Foglalkoztató 2018/2019 évi közfoglalkoztatási terve****2018. július 1. - 2019. február 28. (60 fő)** |
| **Megnevezés** | **Kormányhivatal által engedélyezett támogatás 2018. évben Ft-ban** | **Kormányhivatal által engedélyezett támogatás 2019. évben Ft-ban** | **Önkormányzati önrész a 2018. és 2019. évben****Ft-ban** | **Összesen a 2018. és 2019. év vonatkozásában (100%) Ft-ban** |
| **Személyi juttatás (közfogl.bér) (csökken)** | -4.492.799 | -2.695.679 | 0 | -7.188.478 |
| **Munkaadókat terhelő járulék és szociális hozzájárulási adó (csökken)** | -438.048 | -262.829 | 0 | -700.877 |
| **Dologi kiadás (közvetlen költség) (növekszik)** | +95.000 | 0 | 0 | +95.000 |
| **Összesen (bér jellegű költségek) (csökken)** | **-4.835.847** | **-2.958.508** | **0** | **-7.794.355** |

III. felkéri a polgármestert, valamint Pesterzsébet Önkormányzatának Szociális Foglalkoztatója intézményvezetőjét a szükséges intézkedések megtételére.

Felelős: Szabados Ákos polgármester, valamint

Adorján Csilla Pesterzsébet Önkormányzata Szociális
 Foglalkoztatójának intézményvezetője

Határidő: adott

***21. napirendi pont:*** Javaslat a Pesterzsébet Önkormányzata Gazdasági Működtető és Ellátó Szervezet (GAMESZ) Alapító Okiratának
 módosítására, létszámkeretének csökkentésére, valamint
 költségvetési előirányzatainak módosítására
 keretszámainak módosítására

 Előadó: Szabados Ákos polgármester

Szabados Ákos: Megnyitja a napirendi pontot, kéri a bizottságok véleményét.

Rostagni Attila: A Pénzügyi Bizottság az előterjesztésben szereplő határozati javaslatok elfogadását támogatta.

Fekete Katalin: Az Oktatási, Kulturális, Ifjúsági és Informatikai Bizottság az előterjesztésben szereplő határozati javaslatok elfogadását támogatta.

Szabados Ákos: Megállapítja, hogy a napirendi pont kapcsán kérdés, hozzászólás nem hangzik el, a vitát lezárja.

Szavazásra teszi fel az előterjesztésben szereplő I. határozati javaslat elfogadását.

Megállapítja, hogy a jelenlévő 17 képviselő 17 igen 0 nem 0 tartózkodással elfogadja azt.

**221/2018. (IX. 13) Ök. sz. határozat**

a Képviselő-testület

1. elfogadja az 1. melléklet szerint Pesterzsébet Önkormányzata Gazdasági
 Működtető és Ellátó Szervezet (1201 Budapest, Baross utca 73-77.) alapító okiratát Módosító okiratot, valamint a 2. melléklet szerint az egységes
 szerkezetbe foglalt Alapító Okiratát,
2. felkéri a polgármestert a Módosító okirat aláírására, valamint a szükséges intézkedések megtételére.

Felelős: Szabados Ákos polgármester

Határidő: azonnal

*/Az Módosító Okirat, valamint az egységes szerkezetű Alapító Okirat a jegyzőkönyv mellékletét képezi!/*

Szabados Ákos: Megállapítja, hogy a napirendi pont kapcsán kérdés, hozzászólás nem hangzik el, a vitát lezárja.

Szavazásra teszi fel az előterjesztésben szereplő II. határozati javaslat elfogadását.

Megállapítja, hogy a jelenlévő 17 képviselő 17 igen 0 nem 0 tartózkodással elfogadja azt.

**222/2018. (IX. 13) Ök. sz. határozat**

a Képviselő-testület

1. Pesterzsébet Önkormányzata Gazdasági Működtető és Ellátó Szervezet (GAMESZ) létszámkeretét – a Vörösmarty Mihály Általános Iskola, valamint a Tátra Téri Általános Iskola vonatkozásában a gyermekétkeztetéshez kapcsolódó feladatellátás megszűnésére tekintettel – összesen 4, azaz négy fő státusszal (konyhai dolgozó) csökkenti oly módon, hogy 3 fő státusza 2018. szeptember 1. napjától, további 1 fő státusz 2018. október 25. napjától kerül elvonásra,
2. a GAMESZ 2018. évi költségvetési bevételi és kiadási előirányzatait az alábbi táblázatban foglaltak szerint csökkenti:

|  |  |
| --- | --- |
| Bevétel | Ft-ban |
| Központi irányítószervi támogatás (B 816) | -1 191 850 |
| **Bevétel összesen**: | **-1 191 850** |
|  |  |
| Kiadás | Ft-ban |
| Személyi juttatás | -997 364 |
| Munkáltatókat terhelő járulékok és szociális hozzájárulási adó | -194 486 |
| Dologi kiadások |  - |
| **Kiadások összesen:** | **-1 191 850** |

1. felkéri a polgármestert a határozatok végrehajtása érdekében szükséges intézkedések megtételére.

Felelős: Szabados Ákos polgármester

Határidő: azonnal

***22. napirendi pont:*** Javaslat az óvodai és iskolai szociális segítő szolgáltatás
 személyi feltételeinek biztosítására, Pesterzsébet
 Önkormányzatának Humán Szolgáltatások Intézménye
 létszámkeretének emelésére

 Előadó: Szabados Ákos polgármester

Szabados Ákos: Megnyitja a napirendi pontot, kéri a bizottságok véleményét.

Rostagni Attila: A Pénzügyi Bizottság az előterjesztésben szereplő határozati javaslatok elfogadását támogatta.

Fekete Katalin: Az Oktatási, Kulturális, Ifjúsági és Informatikai Bizottság az előterjesztésben szereplő határozati javaslat elfogadását támogatta.

Nagy Lászlóné: A Szociális Bizottság az előterjesztésben szereplő határozati javaslatok elfogadását támogatta.

Szabados Ákos: Megállapítja, hogy a napirendi pont kapcsán kérdés, hozzászólás nem hangzik el, a vitát lezárja.

Szavazásra teszi fel az előterjesztésben szereplő I. határozati javaslat elfogadását.

Megállapítja, hogy a jelenlévő 17 képviselő 17 igen 0 nem 0 tartózkodással elfogadja azt.

**223/2018. (IX. 13) Ök. sz. határozat**

a Képviselő-testület

1. Pesterzsébet Önkormányzatának Humán Szolgáltatások Intézménye létszámkeretét 2018. szeptember 1. napjától – az óvodai és iskolai szociális segítő szolgáltatás teljes körű bevezetésére tekintettel – 8, azaz nyolc fő státusszal (óvodai és iskolai szociális segítő) megemeli.
2. Pesterzsébet Önkormányzatának Humán Szolgáltatások Intézménye 2018. évi költségvetési bevételi és kiadási előirányzatait az „Intézményi működési tartalék” sorának terhére az alábbi táblázatban foglaltak szerint megemeli:

|  |  |
| --- | --- |
| **Bevétel** | **Ft-ban** |
| **Központi irányítószervi támogatás (B 816)** | **8 298 173** |
| Bevétel összesen**:** | **8 298 173** |
|  |  |
| **Kiadás** | **Ft-ban** |
| **Személyi juttatás** |  **6 944 078** |
| **Munkáltatókat terhelő járulékok és szociális hozzájárulási adó** | **1 354 095** |
| **Dologi kiadások** |  **-** |
| Kiadások összesen: | **8 298 173** |

1. felkéri a polgármestert, valamint Pesterzsébet Önkormányzatának Humán Szolgáltatások Intézménye intézményvezetőjét a határozatok végrehajtása érdekében szükséges intézkedések megtételére.

Felelős: Szabados Ákos polgármester, valamint Ódor Terézia a HSZI
 intézményvezetője

Határidő: azonnal

***23. napirendi pont:*** Javaslat iskola-egészségügyi ellátás megszervezése tárgyú
 Megállapodás jóváhagyására a Vörösmarty Mihály Általános Iskola vonatkozásában

 Előadó: Szabados Ákos polgármester

Szabados Ákos: Megnyitja a napirendi pontot, kéri a bizottságok véleményét.

Rostagni Attila: A Pénzügyi Bizottság az előterjesztésben szereplő határozati javaslatok elfogadását támogatta.

Somodi Klára: Az Egészségügyi és Sportbizottság az erjesztésben szereplő határozati javaslatok elfogadását támogatta.

Szabados Ákos: Megállapítja, hogy a napirendi pont kapcsán kérdés, hozzászólás nem hangzik el, a vitát lezárja.

Szavazásra teszi fel az előterjesztésben szereplő határozati javaslat elfogadását.

Megállapítja, hogy a jelenlévő 17 képviselő 17 igen 0 nem 0 tartózkodással elfogadja azt.

**224/2018. (IX. 13) Ök. sz. határozat**

a Képviselő-testület

1. a melléklet szerint jóváhagyja az iskola-egészségügyi ellátás megszervezése tárgyú - Budapest Pesterzsébet-Klapka téri Református Egyházközség, Pesterzsébet Önkormányzatának Humán Szolgáltatások Intézménye, valamint az Önkormányzat között létrejövő - Megállapodást,
2. felhatalmazza a polgármestert, valamint Pesterzsébet Önkormányzatának Humán Szolgáltatások Intézménye intézményvezetőjét a Megállapodás aláírására, valamint a határozat végrehajtása érdekében szükséges egyéb intézkedések megtételére.

Felelős: Szabados Ákos polgármester, Ódor Terézia a HSZI intézményvezetője

Határidő: adott

*/Az iskola-egészségügyi ellátás megszervezésére vonatkozó Megállapodás s jegyzőkönyve mellékletét képezi!/*

***24. napirendi pont:*** Javaslat a Jahn Ferenc Dél-pesti Kórház és Rendelőintézet támogatására

 Előadó: Szabados Ákos polgármester

Szabados Ákos: Megnyitja a napirendi pontot, kéri a bizottságok véleményét.

Rostagni Attila: A Pénzügyi Bizottság az előterjesztésben szereplő határozati javaslat elfogadását támogatta, azzal a módosítással, hogy III. Belgyógyászati Osztály részére tárgyi eszközök beszerzésére vonatkozóan 3 millió forint + ÁFA összeget biztosítson a képviselő-testület.

Somodi Klára: Az Egészségügyi és Sportbizottság az előterjesztésben szereplő határozati javaslat elfogadását támogatta, azzal a módosítással, hogy III. Belgyógyászati Osztály részére tárgyi eszközök beszerzésére vonatkozóan 3 millió forint + ÁFA összeget biztosítson a képviselő-testület.

Völgyesi Krisztián: Tudomása szerint Pesterzsébet lakosai azért fizetik a társadalombiztosítási járulékot, hogy betegségük, sérülésük esetén megfelelő színvonalú ellátást kapjanak a kórházakban, rendelőkben. A megfelelő színvonal azt jelenti elsősorban, hogy van orvos, és van felszerelés. A kórházak már egy jó ideje nem az önkormányzatok, hanem az állam felügyelete alatt működnek. Ennek ellenére rendszeresen kapnak egy-egy ilyen „kolduló levelet”. Az még rendben lenne, hogy időnként segítik a Pesterzsébet területén működő kórházat, az is rendben volna, hogy a magasabb színvonal érdekében támogatják Őket. Az azonban nincs rendben, hogy alapvető működési hiányosságokat egészítsenek ki. Ez nem az önkormányzat feladata. Így a határozati javaslat elfogadását nem támogatja. Sokkal szívesebben támogatna egy olyan javaslatot, amelyben felkérik a kormányt, hogy igenis oldja meg a kórházak működési problémáit, azonnal!

Mach Péter: Természetesen meg fogja szavazni ezt a 3 millió forintot, de van az szint, amely már meghökkenti az embert. Most „guruló bilik” beszerzését fogják támogatni Megérti, hogy erre is szükség van, de azt gondolja, hogy az a szint, amikor ilyen eszközök beszerzését kell támogatni nagyon szomorú. A kórház támogatása az önkormányzat részéről már 40 millió forint felett jár, de ha az utolsó két hónapban még érkezik ilyen kérés, és ha van még az általános tartalék soron pénz, akkor valószínűleg az önkormányzat oda fogja adni, de ebből az összegből sok mindent tudnának a lakosságnak biztosítani, olyasmit, ami az önkormányzatnak inkább feladata volna.

*/Bada-Gémesi Emese 1651-kor elhagyja az üléstermet!/*

Szabados Ákos: Megállapítja, hogy a napirendi pont kapcsán kérdés, hozzászólás nem hangzik el, a vitát lezárja.

Szavazásra teszi fel a Pénzügyi Bizottság módosító javaslatával egyidejűleg az előterjesztésben szereplő határozati javaslat elfogadását.

Megállapítja, hogy a jelenlévő 15 képviselő 15 igen 0 nem 0 tartózkodással elfogadja azt.

**225/2018. (IX. 13) Ök. sz. határozat**

a Képviselő-testület

1. a Jahn Ferenc Dél-pesti Kórház és Rendelőintézet III. Belgyógyászati Osztály részére tárgyi eszközök beszerzéséhez a Jahn Ferenc Dél-pesti Kórház és Rendelőintézet (1204 Budapest, Köves u. 1.) számára 3.000.000,- Ft + Áfa államháztartáson belülre átadott pénzeszközt biztosít az Önkormányzat 2018. évi költségvetéséről szóló 2/2018. (II. 20.) önkormányzati rendelet Általános tartalék sorának terhére.
2. a támogatás kizárólag a Jahn Ferenc Dél-pesti Kórház és Rendelőintézet III. Belgyógyászati Osztálya részére tárgyi eszközök megvásárlására fordítható, melyről támogatási szerződést kell kötni és elszámolás köteles.
3. felkéri a polgármestert a támogatási szerződés aláírására és a szükséges egyéb intézkedések megtételére.

Felelős: Szabados Ákos polgármester

Határidő: adott

*/Bada-Gémesi Emese 1652-kor visszatér az ülésterembe!/*

***25. napirendi pont:*** Javaslat a Bp. XX. Ősz utca 17. sz. (171921 hrsz.) alatti
 önkormányzati telek használatához tulajdonosi hozzájárulás megadására

 Előadó: Szabados Ákos polgármester

Szabados Ákos: Megnyitja a napirendi pontot, kéri a bizottságok véleményét.

Csaszny Márton: A Gazdasági Bizottság az előterjesztésben szereplő I./1, I/2. III. határozati javaslatok elfogadását támogatja azzal, hogy ezt az általános tartalék terhére valósítsák meg.

Mach Péter: A Környezetvédelmi és Városfejlesztési Bizottság is az előterjesztésben szereplő I./1, I/2. III. határozati javaslatok elfogadását támogatja azzal, hogy ezt az általános tartalék terhére valósítsák meg.

Szabados Ákos: Megállapítja, hogy a napirendi pont kapcsán kérdés, hozzászólás nem hangzik el, a vitát lezárja.

Szavazásra teszi fel a Gazdasági Bizottság elhangzott javaslatának elfogadását.

Megállapítja, hogy a jelenlévő 17 képviselő 17 igen 0 nem 0 tartózkodással elfogadja azt.

**226/2018. (IX. 13) Ök. sz. határozat**

a Képviselő-testület

1. tulajdonosi hozzájárulását adja Puskás Nikolett által benyújtott kérelmében foglalt, 2018. szeptember 21-én megrendezendő projekt megvalósításához, valamint Budapest Főváros XX. kerület Pesterzsébet Önkormányzatának tulajdonában lévő, 1203 Budapest, Ősz utca 17. szám (171921 hrsz.) alatti az ingatlan térítésmentes használatához és további igénybevételéhez, addig, amíg más döntés nem születik a telek más célú hasznosítására vonatkozóan.
2. Budapest Főváros XX. kerület Pesterzsébet Önkormányzatának tulajdonában lévő, 1203 Budapest, Ősz utca 17. szám (171921 hrsz.) alatti ingatlan - Puskás Nikolett által benyújtott kérelmében foglalt célok – rendbetételéhez nettó 400.000,- Ft+áfa összegű előirányzatot a 2018. évi költségvetés általános tartalék sora terhére biztosít.
3. felkéri a polgármestert, hogy a szükséges intézkedéseket tegye meg a határozat végrehajtása érdekében.

Felelős: Szabados Ákos polgármester

Határidő: 2018. szeptember 21.

***26. napirendi pont:*** Javaslat a Bp. XX. Török Flóris u. 11. szám alatti Társasház életveszélyes tűzfalának veszélytelenítésére

 Előadó: Szabados Ákos polgármester

Szabados Ákos: Megnyitja a napirendi pontot, kéri a bizottságok véleményét.

Csaszny Márton: A Gazdasági Bizottság az előterjesztésben szereplő határozati javaslat elfogadását támogatta.

Rostagni Attila: A Pénzügyi Bizottság az előterjesztésben szereplő határozati javaslat elfogadását támogatta.

Potoczky Attila: Az előterjesztés, illetve az előterjesztésben szereplő mellékletek tartalmaznak minden szükséges információt. Módosító javaslattal él, kéri, hogy a határozati javaslat 1. pontjában ne nevesítsék a vállalkozót. Amennyiben valamilyen okból meghiúsulna a szerződéskötés vele, akkor nem tudnak mással szerződést kötni ugyanezért az összegért, vagy esetlegleg kevesebbért. Manapság az építési vállalkozók nem a megbízhatóságukról híresek, tisztelet a kivételnek. A biztonság kedvéért javasolja, hogy a vállalkozó nevét vegyék ki a határozati javaslatból.

dr. Demjanovich Orsolya: Potoczky Attila által elmondottaknak megfelelően a határozati javaslat I. pontja az alábbi: „tekintettel a 2018. január 28-án kelt, Taródi-Nagy Dániel okleveles építész által készített szakvéleményben foglaltak szerint fennálló élet- és tűzveszélyre, a Bp. XX. Török Flóris u. 11. szám alatti Társasház tulajdonostársaként felhatalmazza a polgármestert, hogy a Társasház tűzfalának felújítását a Társasház közösképviselője által kiválasztott vállalkozóval végeztesse el, a vállalkozóval a szerződést kösse meg.”

Szabados Ákos: Megállapítja, hogy a napirendi pont kapcsán kérdés, hozzászólás nem hangzik el, a vitát lezárja.

Szavazásra teszi fel az dr. Demjanovich Orsolya jegyző által elhangzott módosító javaslattal egyidejűleg előterjesztésben szereplő határozati javaslat elfogadását.

Megállapítja, hogy a jelenlévő 17 képviselő 17 igen 0 nem 0 tartózkodással elfogadja azt.

**227/2018. (IX. 13) Ök. sz. határozat**

a Képviselő-testület

1. tekintettel a 2018. január 28-án kelt, Taródi-Nagy Dániel okleveles építész által készített szakvéleményben foglaltak szerint fennálló élet- és tűzveszélyre, a Bp. XX. Török Flóris u. 11. szám alatti Társasház tulajdonostársaként felhatalmazza a polgármestert, hogy a Társasház tűzfalának felújítását a Társasház közösképviselője által kiválasztott vállalkozóval végeztesse el, a vállalkozóval a szerződést kösse meg.”
2. a Bp. XX. Török Flóris u. 11. szám alatti Társasház tűzfala felújításának műszaki ellenőrzésére az INTEGRIT-XX. Kft. által kiválasztott műszaki ellenőrrel a megbízási szerződést kösse meg.
3. a határozat I. és II. pontjában meghatározott feladatok ellátása érdekében a 2018. évi költségvetés felújítási előirányzatai között új soron bruttó 4.500.000,- Ft összegű előirányzatot biztosít a 2018. évi költségvetés általános tartaléka sor terhére.
4. felkéri az INTEGRIT-XX Kft. ügyvezetőjét, hogy a Bp. XX. Török Flóris u. 11. szám alatti Társasház rendkívüli közgyűlésén hozott 11/2018. (08.02.) számú határozat alapján a tulajdonostársak által teljesített célbefizetés összegét azok beérkezését követően haladéktalanul utalja át az Önkormányzat részére, valamint az előírt célbefizetés behajtása érdekében minden rendelkezésére álló jogi eszközzel lépjen fel a magántulajdonosokkal szemben.
5. felkéri a polgármestert, hogy amennyiben az INTEGRIT-XX. Kft. mint közös képviselő fellépése a Bp. XX. Török Flóris u. 11. szám alatti Társasház magántulajdonosaival szemben nem vezet eredményre, úgy a munkálatok befejezését követően indítson polgári peres eljárást a követelés behajtása érdekében.

Felelős: Szabados Ákos polgármester

Határidő: azonnal

***27. napirendi pont:*** Javaslat Budapest Főváros XX. kerület Pesterzsébet
 Önkormányzata 2018. évi költségvetési rendeletének
 módosítására

 Előadó: Szabados Ákos polgármester

Szabados Ákos: Megnyitja a napirendi pontot, kéri a bizottságok véleményét. Völgyesi Krisztián képviselő kutyafuttatóval kapcsolatosan tett javaslatát befogadta, azt a költségvetési rendelet módosításánál figyelembe veszik.

Rostagni Attila: A Pénzügyi, valamint Jogi Igazgatási és Közbiztonsági Bizottság a rendelet módosításának elfogadását javasolja.

Csaszny Márton: A Gazdasági Bizottság a rendelet módosításának elfogadását javasolta.

Mach Péter: A Környezetvédelmi és Városfejlesztési Bizottság az előterjesztésben szereplő (kiegészítés nélküli) 2018. évi költségvetési rendelet módosítását elfogadásra javasolta.

Nagy Lászlóné: A Szociális Bizottság a rendelet módosításának elfogadását javasolta.

Komoróczy László: Civil tanácsnokként a rendelet módosításának elfogadását javasolta.

Nemesné Németh Judit: Közlekedési tanácsnokként az előterjesztésben szereplő (kiegészítés nélküli) rendelet módosításának elfogadását javasolja.

Fekete Katalin: Az Oktatási, Kulturális, Ifjúsági és Informatikai Bizottság az előterjesztésben szereplő (kiegészítés nélküli) 2018. évi költségvetési rendelet módosítását javasolja

Somodi Klára: Az Egészségügyi és Sportbizottság az előterjesztésben szereplő (kiegészítés nélküli) 2018. évi költségvetési rendelet módosítását javasolja

Fekete László: Sporttanácsnokként támogatja a 2018. évi költségvetési rendelet módosítását.

Bada-Gémesi Emese: Jelzi, hogy a napirendi ponthoz érkezett kiegészítés, ami a mai napon 1159-kor került fel az Ftp-tárhelyre. Mivel - feltehetően ebben az időpontban - a képviselők többsége nem ült a gép előtt, így érdemben az ülés kezdete előtt néhány perccel kapták meg kiosztós anyagként ezt a javaslatot. A kiegészítés hiába volt feltöltve korábban, mint az ülés kezdete, így nem tudták a képviselők átnézni, illetve a bizottságok sem tudták már megtárgyalni a javaslatot. Ezért kéri Szabados Ákos polgármestert, hogy erről a kiegészítésről a mai napon ne döntsenek, vagy amennyiben mégis, akkor külön szavazást kér róla.

Szabados Ákos: Technikai okai vannak a dolognak. Elsősorban ezzel kapcsolatos egyeztetéseket Lehoczki Péterné a Pénzügyi és Számviteli Osztály vezetője és az ESMTK elnöke lefolytatta. Tudomása szerint a nagy frakciókat volt ideje megkeresni Harót János elnök úrnak előzetesen tájékoztatás szintjén. Nem tudja kihez jutott el az anyag, de valóban ma töltötték fel azt. Ennél többet nem tud hozzáfűzni, természetesen külön fogja szavaztatni. Ami a kiegészítés benyújtását indokolja az, - személy szerint is elfogadta indoklásképpen - hogy a költségvetési rendelet következő módosítását 2018. decemberére tervezik, s ha ezek a módosítások akkor mennek át, akkor bizonyos fizetési kötelezettségeknek kellő időben nem tudnának eleget tenni.

Nemes László: Szabados Ákos polgármester többször tett kísérletet arra, hogy megkérdezze Völgyesi Krisztián képviselőt a költségvetést illetően, de mosolygáson kívül nem kaptak egyéb választ. A felelős döntés meghozatala előtt megkérdezi Völgyesi Krisztián képviselőt, hogy megszavazza-e a teljes költségvetés-módosítást? Ezt követően helyben frakció szünet elrendelését kéri.

Völgyesi Krisztián: Lesz szavazás, és akkor ki fog derülni. Igazából még gondolkodik, de eléggé a „nem” felé hajlik, hogy így pellengérre állította Nemes László alpolgármester. Eddig úgy gondolta, hogy a külön szavazás eredményeként megszavazta volna a módosítást, de így nem biztos.

Mach Péter: Átnézte az anyagot. Tudomása szerint az Ő frakciójukkal nem egyeztetett az ESMTK elnöke. Emiatt külön szavazást kér a Zodony utca 1. sz. alatti külső medence tervezésének kiadásaival kapcsolatos tételre vonatkozóan. Ezzel kapcsolatosan elvi kifogásai vannak, mert egy olyan medence tervezési kiadásait fizetnék most ki, amely medencét nem ilyennek szerették volna megterveztetni.

Szabados Ákos: Nemes László alpolgármester kérésének megfelelően helyben frakció szünetet rendel el.

***F R A K CI Ó S Z Ü N E T***

Nemes László: Nagyon impozáns, dinamikus szavazási hozzáállást ismerhettek meg Völgyesi Krisztián képviselőtől. Véleménye szerint nem ez alapján kell meghozni az éves költségvetés módosítására vonatkozó döntést, hanem ami alapján a többi napirend is készül, hogy az előkészítés után a bizottságok megtárgyalják és összehasonlítják az alternatívákat. Ezzel az ügyes előzéssel hirtelen kikerültek a képből azok a kutyafuttatók, amelyekre nem készült ilyen online szavazás, és amelyiknek az érintett képviselője nem szólalt fel rámenősen a testület előtt. Nem tartja ezt igazságosnak, ezért kéri Szabados Ákos polgármestert, hogy külön szavaztassa Völgyesi Krisztián képviselő kutyafuttatóra vonatkozó javaslatát, illetve ezt külön kezeljék. Nyilván az elmondottakból kiderül, hogy személy szerint nem támogatja, hogy a többi kutyafuttató kárára egy hirtelen felszólalással el lehessen intézni, mert ezzel a saját felelős eljárásrendjüket tennék nevetségessé.

Völgyesi Krisztián: Valószínűleg Nemes László alpolgármester úr nem figyelt az elmúlt egy évben. Körülbelül egy évvel ezelőtt indította a „keressünk kutyafuttatókra alkalmas helyszínt” témát. Nemes László, ha aktívabb lett volna a témakörben, akkor bizonyára figyelemmel kísérte volna, hogy mely helyszínek merültek fel az elmúlt egy évben. Az egyik lehetséges, támogatott helyszín a Topánka utcai felüljáró alatti rész volt. Természetesen támogatja, ha bárhol alakítanak ki még kutyafuttatót. Erre is készült koncepció. Bizonyára olvasta Nemes László alpolgármester úr, hogy lakossági egyeztetéssel, folyamatosan újabb és újabb kutyafuttatókra van szükség, mert a kerületben több mint 7000 kutya van. Esetében nyitott kapukat dönget Nemes László alpolgármester úr. Minél több kutyafuttató nyílik különböző helyszínen a kerületben - elsősorban lakótelepi környezetben - személy szerint támogatja azt, még Nemes László körzetében is. Valószínűleg a felüljáró alatti részen pont az Ő körzetéből is hoznának oda a kutyákat.

Szabados Ákos: Szavazásra teszi fel Völgyesi Krisztián korábban elhangzott javaslatának elfogadását a Topánka utcai felüljáró hídfője melletti területen kutyafuttató kialakítására vonatkozóan.

Megállapítja, hogy a jelenlévő 15 képviselő 10 igen 0 nem 5 tartózkodással elfogadja azt.

Szavazásra teszi fel Bada-Gémesi Emese képviselő kiegészítésre vonatkozó javaslatának elfogadását.

Megállapítja, hogy a jelenlévő 17 képviselő 14 igen 1 nem 2 tartózkodással elfogadja azt.

Felkéri dr. Demjanovich Orsolya jegyző asszonyt, hogy Budapest Főváros XX. kerület Pesterzsébet Önkormányzat 2018. évi költségvetéséről szóló 2/2018. (II. 20.) önkormányzati rendeletének módosításáról szóló rendelet-tervezet jóváhagyását név szerinti szavazással bonyolítsa le.

Mach Péter: Jelzi, hogy az egyik módosító javaslatról nem szavaztak.

dr. Demjanovich Orsolya: Melyik volt az?

Mach Péter: Három módosító javaslat volt. Völgyesi Krisztián, Bada-Gémesi Emese, egy pedig a saját részéről.

Szabados Ákos: Kéri, hogy konkrétan jelölje meg, hogy melyik módosító javaslatról nem szavaztak?

Mach Péter: Bada-Gémesi Emese az egész kiegészítő…..

dr. Demjanovich Orsolya: A saját módosítójáról…

Szabados Ákos: Szavazásra teszi fel Mach Péter kérésének megfelelően az ESMTK Bp. XX. Zodony utca 1. sz. alatti külső medence tervezésének külön kiadásaival kapcsolatos javaslat elfogadását.

Megállapítja, hogy a jelenlévő 14 képviselő 13 igen 1 nem 0 tartózkodással elfogadja azt.

dr. Demjanovich Orsolya: Megvan a minősített…, minden külön kérés teljesült. Volt még, ami kimaradt?

Szabados Ákos: Nem. Mach Péter külön kérte szavaztatni a Zodony u. 1. alatti külső medence tervezésének külön kiadásaival kapcsolatos javaslatot. A másik két módosítással, ami ugyanebben a csomagban volt azzal egyetért, csak ezt nem akarta megszavazni?

dr. Demjanovich Orsolya: Csak a kültéri medencét nem akarta.

*/Kaiser György képviselő 1714-kor elhagyja az üléstermet./*

dr. Demjanovich Orsolya: A név szerinti szavazást lebonyolítja.

"Igen" szavazatok:

Szabados Ákos polgármester, Juhász Lajosné alpolgármester, Kovács Eszter alpolgármester, Nemes László alpolgármester, Bada-Gémesi Emese, Csaszny Márton, Fekete Katalin, Fekete László, Komoróczy László, Mach Péter, Márkus Jánosné, Nagy Lászlóné, Nemesné Németh Judit, Rostagni Attila, Somodi Klára, Völgyesi Krisztián.

"Nem" szavazat:

--------------------

Szabados Ákos: Megállapítja a név szerinti szavazás eredményét, mely szerint a jelenlévő 16 képviselő 16 igen szavazattal 0 nem szavazattal elfogadta Pesterzsébet Önkormányzat 2018. évi költségvetéséről szóló 2/2018. (II. 20.) önkormányzati rendeletének módosítását.

**Az önkormányzat**

**megalkotja 24/2018. (IX. 25.) önkormányzati rendeletét az önkormányzat 2018. évi költségvetéséről szóló, 2/2018. (II. 20.) önkormányzati rendeletének módosításáról.**

*/Kaiser György képviselő 1720-kor visszatér az ülésterembe./*

***28. napirendi pont:*** Bizottságok beszámolói, tagcserék, kérdések, bejelentések, interpellációk

 Előadó: Bizottsági elnökök, tanácsnokok, képviselők

Szabados Ákos: Megnyitja a napirendi pontot.

Juhász Lajosné: Kéri a Baross utcai óvoda füvesítésének folytatását. Ezt már régen megígérték az óvodának. Körülbelül 2/3-a elkészült, s a szülők nehezményezik, hogy az óvoda többi részén porfelhő van, amikor a gyerekek játszanak.

Korábban felvetette a Gubacsi lakótelep parkolási rendjének a megoldását. Szeretné tudni, hogy ez hogyan áll, illetve a Vizisport sport utca parkolási gondjaira javaslatot kér.

A családi házas területen, ahol nagyon idős emberek élnek, koruknál fogva nem tudják karbantartani a házuk előtti zöldterületet. Erre lehetne-e valamilyen megoldást találni, akár a képviselők segítségével? A képviselők látják, hogy ki az, aki erre rászorulna. Ez fokozottan előtérbe kerül, s ez büntetést is vonhat maga után.

Rostagni Attila: A Kolozsvár utcában problémát jelent, hogy amióta a Szilágyság utcát egyirányusították, ide tevődött át a teljes forgalom. Jobbkezes-utcákról van szó, s ha a rendőrség kitenne egy trafipaxot meglepő sebességeket tapasztalna egy olyan területen, ahol minden sarkon meg kellene állni. A járdák nagyon rossz állapotban vannak, ezért a kimamák a babakocsikat az úttesten tolják, ahol az autók száguldoznak úgy, hogy a jobbkéz-szabályt nem tartják be. A Kolozsvár u. 38. számú ház előtt a járda teljesen feltöredezett, de a többi ház előtt is rossz állapotú.

A Kassa utca – Mártírok útja sarkán van egy épület, ahol beparkosították az utcai részt alacsony bokrokkal. Sajnos ez olyan sűrű, hogy nem lehet kilátni a Mártírok útjára. Kéri, hogy ebben az ügyben is tegyenek valamit.

Somodi Klára: Nem tudja, hogy mennyire tudták a képviselők elolvasni a testületi ülés közben az általa benyújtott képviselői indítványt, amely az SZTK körüli, leginkább a pavilonsort érintő problémák megoldására vonatkozik. A javaslat mind az ott lakók, illetve ott parkolók nyugalmát szolgálná. Rengeteg megkeresést kap ezzel a problémával kapcsolatosan. Mindent leírt a képviselői indítványában, nem szeretné felolvasni. Júliusban kérte a Rendvédelmi Osztályt, hogy menjenek ki, illetve tartsanak sűrűbb ellenőrzést az utcai kocsmára való tekintettel. Ez megtörtént, ennek kapcsán szabálysértést is állapítottak meg, büntetésre is sor került. Tett néhány megoldási javaslatot, illetve az indítvány tartalmaz határozati javaslatot is. Szerepel benne egy felkérés a rendvédelmi osztály felé, hogy amennyiben lehetséges akkor folytassanak le egy hatástanulmányt ezen a területen. Kéri, hogy az indítványában található határozati javaslatról döntsön a képviselő-testület.

Szabados Ákos: Szavazásra teszi fel Somodi Klára benyújtott képviselői indítványának elfogadását.

Megállapítja, hogy a jelenlévő 13 képviselő 13 igen 0 nem 0 tartózkodással elfogadja azt.

**228/2018. (IX. 13) Ök. sz. határozat**

a Képviselő-testület

1. felkéri a Polgármestert, hogy kezdjen tárgyalásokat a Fővárosi Önkormányzattal a 170424/2 helyrajzi számú terület kérdéses részének használatba vételéről, továbbá a telekalakítás lehetséges módjairól.
2. felkéri a Polgármestert, hogy vegye fel a kapcsolatot a Jahn Ferenc Dél-pesti Kórház és Rendelőintézet vezetőjével a 170424/2 helyrajzi számú terület rendezésével kapcsolatban, és kérje az ebben való törekvésben a támogatását.
3. felkéri a Polgármestert, hogy a fenti tárgyalásokról, illetve a teljes folyamatról minden képviselő-testületi ülésen, a polgármesteri beszámoló keretében nyújtson teljes körű tájékoztatást.

Felelős: Szabados Ákos polgármester

Határidő: adott

Mach Péter: Két témában kéri Szabados Ákos polgármester segítségét. Juhász Lajosné már részben érintette a Gubacsi lakótelep parkolási és közlekedési problémáival kapcsolatos gondot. A nyáron rengeteg panasz érkezett hozzá és Somodi Klára képviselőhöz is. Így például a Fitness 2000-be járók olyan sebességgel közlekednek az utakon, hogy az balesetveszélyes. Kéri, hogy a közlekedési helyzetet tekintsék át újra. Volt, ahol fekvő rendőrt helyeztek el korábban, de ezek „kihaltak”, néhol és nem tudták pótolni.

A másik problémát az alsó Vizisport utcában való parkolás okozza. Kérte Szabados Ákos polgármestert, hogy próbálja rávenni a terület kezelőjét, hogy nyissák ki a parkolót, mert az is segítene valamennyit. Sajnos nem nyitották ki. Próbálják megoldani azt, hogyan lehetne szabályozni a parkolást ezen a területen, mert nem férnek el az autók. Ez azt jelenti, hogy azok az ingatlanok, amelyeket az alsó Vizisport utcából lehetne megközelíteni rátorlódnak a Gubacsi lakótelepre.

A Csepeli átjáróban lévő zebra balesetveszélyes. Két vagy három hónapja kérte, hogy a Gubacsi hídról leérkezők sebességét próbálják meg a rendőrség segítségével korlátozni. Azt a választ kapta, hogy ott nem tudják a sebességet bemérni, ezért inkább a híd túloldalán mérik a közlekedést. Kéri, hogy próbálják megoldani ennek a zebrának a védelmét, mert a sok kisgyerekes család onnan közelíti meg az óvodát, és az egyetlen lehetőség szabályos keretek között eljutni a HÉV-hez és a 23-as buszhoz.

Az idén nyáron is hatalmas volt a panasz mind a Gubacsi lakótelepről, a Mediterrán Lakóparkból, és a Torontál utca környékéről a bűzzel kapcsolatosan. Felvették a kapcsolatot a Dél-pesti Szennyvíztisztítóval. A Mediterrán Lakópark közössége szeptember 18-án ellátogat a szennyvíztelepre. A telepen változtattak néhány dolgon, hogy ne legyen éjjel annyira büdös. Két éve elindult az egyeztetés a Csatornázási Művek, az önkormányzat, a társasházak közös képviselője és a felszámoló között, hogy a csatornahálózat hogyan kerülhetne át az FCSM-hez, hogyan lehetne szabályoknak megfelelővé tenni, és mi lehetne a megoldás? Ez az egyeztetés tudomása szerint leállt. Szabados Ákos segítségét kéri, hogy újraindítsák ezeket az egyeztetéseket. Tegnap a Csatornázási Művek látványosan befújta fehér füsttel az egyik szennyvízcsatornát, amiről kiderült, hogy az egyik háznál abba egy csapadékelvezető be van kötve. Megfújták a szennyvízcsatornát füsttel és az ereszeken jött ki a füst. Ez azt jelenti, hogy abban a házban bűzpanaszt jelenthet az is, hogy a csapadékelvezető nem megoldott. Ez tizenegynehány éve probléma.

Szabados Ákos: Jelzi, hogy Kernné dr. Kulcsár Dóra Városgazdálkodási osztályvezető jegyzetelt.

Komoróczy László: dr. Demjanovich Orsolya jegyzőhöz, illetve Kernné dr. Kulcsár Dóra a Városgazdálkodási Osztály vezetőjéhez volna egy kérése. Ma elfogadták az Ady E. u. 84. szám alatti ingatlan II. emeletének ingyenes bérbeadását a múzeum részére. Úgy néz ki, hogy ide nem épül lift, gyalog kell majd felmenni a második emeletre a múzeum dolgozóinak. Kéri, hogy amikor elkezdik a felújítás tervezését, menjenek ki, egyeztessenek egymással, mert át kell beszélni, hogyan lehet bezárni a földszinten és az első emeleten működő irodákat, hova kell áthelyezni a biztonsági rácsot? Erre azért volna szükség, hogy ne egymáson keresztül közlekedjenek, hanem a közlekedés a lépcsőházban megoldható legyen. Nyilván ez a biztonsági rácsok áthelyezését, vagy újak felhelyezését teszi szükségessé. Ezt követően lehet elkezdeni a tervezést, ez legyen az első lépés, mielőtt ott bármit is csinálnak.

Márkus Jánosné: Szabados Ákos segítségét kéri a Jókai Mór utca – Tátra utca sarkán a SZÖGKER előtti parkolás megoldásában. Jó volna valahogy szabályozni a parkolást, mert beláthatatlan a kereszteződés, aki a Tátra utca felől menne a Jókai Mór utcába azok szinte semmit sem látnak. Nagyon veszélyes ez a sarok.

A Mártírok útján lévő buszmegállók rendkívül szemetesek. Látja, hogy takarítják azokat, de sajnos a lakosság nem vigyázz rá.

A Madách u – Vörösmarty utca sarkán a növényzet benőtte a kereszteződést, a családi ház tulajdonosa nem gondozza, így ott is balesetveszélyes a közlekedés.

Megjegyzi, hogy hiába volt lomtalanítás, a frekventált sarkokon már másnap megjelentek a szeméthalmazok, gyakorlatilag mintha semmi sem történt volna. Megköszöni a Szociális Foglalkoztató munkáját, de a lakosság sajnos nem vigyáz a környezetére.

Szabados Ákos: Márkus Jánosné felvetéseivel kapcsolatosan elmondja, hogy a kollegák jegyzetelték az észrevételeket.

Nagy Lászlóné: A Ritka u. 7. szám előtt egy fa annyira benőtte a villanyoszlopot, hogy közvilágítás gyakorlatilag nincs. Sötét van, az esti közlekedést ez nagyon megnehezíti. Kéri, hogy a jelzett helyen gallyazzák le a fát.

Az Eperjes – Wesselényi utca sarkára a lakók szeretnének egy gyalogátkelőhelyet felfestetni, mert ott a gyalogosforgalom nagyon veszélyes. Olyan sebességgel közlekednek ott az autók, hogy nem lehet átkelni az úttesten.

Köszönetet mond Puskás Péter Pál Rendvédelmi osztályvezetőnek azért, hogy bármivel megkeresi, szinte azonnal történik intézkedés, nagy segítségükre van.

Szabados Ákos: További hozzászólásokat nem lát, megköszöni a részvételt az ülést bezárja.

 */Az ülés 1730-kor ért véget./*

 K.m.f.

 **Szabados Ákos**  **dr. Demjanovich Orsolya**

 polgármester jegyző